“Fa Wo Ho To Yehowa So na Yɛ Papa”—Dwom 37:3 | Adesua\nKENKAN WƆ Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Portuguese Sign Language Punjabi Quebec Sign Language Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Fa wo ho to Yehowa so na yɛ papa . . . na di nokware.”—DW. 37:3.\nNNWOM: 133, 63\nDƐN NA YEBETUMI ASUA AFI NNIPA A WƆDE WƆN HO TOO YEHOWA SO YI HƆ?\nNnipa foforo a wodii Yehowa nokware\n1. Nneɛma bɛn na Yehowa de adom nnipa?\nYEHOWA bɔɔ nnipa no, ɔde nneɛma bi dom yɛn. Wama yɛn adwene, enti ɔhaw bi ba yɛn akwan mu a, yetumi yɛ biribi de twitwa yɛn ho. Adwene koro yi ara nti, yetumi susuw nea yɛpɛ sɛ yɛyɛ daakye ho. (Mmeb. 2:11) Ɛnyɛ ɛno nko, wasan ama yɛn tumi a ɛma yɛyɛ nea yɛabɔ yɛn tirim sɛ yɛbɛyɛ no. Wei nti, yetumi yɛ nneɛma pa a yɛde asisi yɛn ani so no. (Filip. 2:13) Yɛreka nneɛma a Onyankopɔn de adom yɛn a, yɛrentumi ntwa yɛn ahonim nnya; ɛno na ɛma yehu sɛ wei yɛ papa anaa wei yɛ bɔne. Sɛ yɛrekɔyɛ bɔne bi a, etumi bɔ yɛn kɔkɔ. Sɛ yɛyɛ bɔne nso a, etumi teɛ yɛn so.—Rom. 2:15.\n2. Nneɛma a Yehowa de adom yɛn no, sɛn na ɔpɛ sɛ yɛde yɛ adwuma?\n2 Nneɛma a Yehowa de adom yɛn no, ɔpɛ sɛ yɛde yɛ adwuma yiye. Adɛn ntia? Efisɛ ɔdɔ yɛn, na onim sɛ sɛ yɛde saa nneɛma no yɛ adwuma a, yɛn ho bɛtɔ yɛn. Yehowa nam Bible so tu yɛn fo mpɛn pii sɛ, nneɛma a ɔde adom yɛn no, yɛmfa nyɛ adwuma yiye. Sɛ yɛhwɛ Hebri Kyerɛwsɛm no mu sei a, ɛka sɛ: “Nsiyɛfo nhyehyɛe de mfaso ba.” Ebi nso ne sɛ: “Biribiara a wo nsa bɛka sɛ wobɛyɛ no, fa w’ahoɔden nyinaa yɛ.” (Mmeb. 21:5; Ɔsɛnk. 9:10) Yɛhwɛ Hela Kyerɛwsɛm no mu nso a, ɛka sɛ: “Mpɛn dodow a yɛwɔ bere a ɛfata no, momma yɛnyɛ nnipa nyinaa yiye.” Foforo nso ne sɛ: “Sɛnea akyɛde a obiara nsa aka te no, momfa nsonsom mo ho.” (Gal. 6:10; 1 Pet. 4:10) Yɛhwɛ kyerɛwnsɛm yi nyinaa a, yehu sɛ Yehowa pɛ sɛ yɛyɛ nea yebetumi biara, na yɛatumi aboa yɛn ho ne nnipa foforo.\n3. Nneɛma bɛn na yɛrentumi nyɛ da?\n3 Yehowa nim paa nso sɛ yɛyɛ nnipa, enti ɛnyɛ biribiara na yebetumi ayɛ. Yɛfa biribi te sɛ sintɔ, bɔne, ne owu a, biribiara nni hɔ a yebetumi ayɛ wɔ ho; Yehowa nko ara na obetumi ayi afi hɔ. Bio, Onyankopɔn de obiara pɛ ama no, enti ɛnyɛ biribiara na yebetumi asi ho gyinae ama nkurɔfo. (1 Ahe. 8:46) Afei sɛ yɛwɔ nimdeɛ anaa asetena mu suahu sɛ dɛn mpo a, yɛde yɛn ho toto Yehowa ho a, yɛte sɛ nkwadaa, yennu baabiara.—Yes. 55:9.\nSɛ wuhyia ɔhaw bi a, “fa wo ho to Yehowa so na yɛ papa”\n4. Dɛn na adesua yi bɛma yɛahu?\n4 Biribiara mu, ehia sɛ yɛma Yehowa kyerɛ yɛn kwan, na yenya awerɛhyem sɛ ɔbɛboa yɛn, na nea yɛn ahoɔden rentumi nyɛ nso obeso yɛn mu. Nanso ɛno nkyerɛ sɛ yɛbɛbobɔ yɛn nsa agu yɛn bo. Ɛsɛ sɛ yɛyɛ nea yebetumi biara de di yɛn haw ho dwuma, na yɛboa nkurɔfo. (Kenkan Dwom 37:3.) Nea yɛreka akosi ara ne sɛ, ɛsɛ sɛ ‘yɛde yɛn ho to Yehowa so na yɛyɛ papa’; ehia sɛ ‘yedi Yehowa nokware.’ Ɛnde, momma yɛnhwɛ nnipa bi te sɛ Noa, Dawid, ne Onyankopɔn asomfo anokwafo foforo a wɔde wɔn ho too Yehowa so na wɔyɛɛ nea wobetumi biara no. Yebehu nea wotumi yɛe ne nea na ɛboro wɔn ahoɔden so.\nSƐ ABƆNEFO TWA YƐN HO HYIA A, YƐBƐYƐ DƐN?\n5. Ɔhaw bɛn na Noa hyiae?\n5 Noa tenaa wiase a “na amumɔyɛ” ne brabɔne ahyɛ mu mã mu. (Gen. 6:4, 9-13) Ná onim paa sɛ Yehowa bɛsɛe saa wiase no. Nso ɛtɔ da a, na nneɛma bɔne a ɛrekɔ so no ama Noa werɛ ahow. Ɛba saa a, na wakae sɛ nneɛma bi wɔ hɔ a ɛboro n’ahoɔden so. Nanso ebi wɔ hɔ deɛ a, na obetumi ayɛ ho biribi.\nƆtaa a yehyia wɔ asɛnka mu (Hwɛ nkyekyɛm 6-9)\n6, 7. (a) Dɛn na na ɛboro Noa ahoɔden so? (b) Dɛn na ɛma yɛne Noa tebea no di nsɛ?\n6 Nea na ɛboro Noa ahoɔden so: Ɛwom, Noa dii Yehowa nokware na ɔkaa atemmusɛm kyerɛɛ nnipa a ɔne wɔn te no, nanso na ɔrentumi nhyɛ wɔn sɛ wontie. Saa ara nso na na ɔrentumi mma Nsuyiri no mma ntɛm. Enti na ɛsɛ sɛ onya Yehowa mu ahotoso sɛ ne bere so a, obedi ne bɔhyɛ so asɛe abɔnefo nyinaa.—Gen. 6:17.\n7 Yɛn nso, yɛte wiase a nnipa abɔnefo atwa yɛn ho ahyia mu. Nanso yenim sɛ Yehowa ahyɛ bɔ sɛ ɔbɛsɛe wɔn nyinaa. (1 Yoh. 2:17) Seesei, yɛrentumi nhyɛ nkurɔfo sɛ wontie “Ahenni ho asɛmpa” a yɛreka no. Na yɛrentumi nyɛ biribiara mma “ahohiahia kɛse” no mma ntɛm. (Mat. 24:14, 21) Yɛn nso, yehia gyidi kɛse te sɛ Noa. Afei ɛsɛ sɛ yenya Onyankopɔn mu ahotoso sɛ ɔbɛkeka ne ho nnansa yi ara! (Dw. 37:10, 11) Yɛwɔ awerɛhyem paa sɛ Yehowa bere so a, dakoro mpo mpa ho; ɔbɛsɛe wiase bɔne yi.—Hab. 2:3.\n8. Dɛn na ɛkyerɛ sɛ Noa yɛɛ nea n’ahoɔden betumi? (Hwɛ mfonini a ɛwɔ adesua yi mfiase no.)\n8 Nea Noa tumi yɛe: Nea na ɛboro Noa ahoɔden so no, wamma no ammu n’abam. Ɔde n’adwene sii nea obetumi ayɛ so mmom. Ná Noa yɛ “trenee sɛnkafo.” Adwuma a Onyankopɔn de maa no sɛ ɔmmɔ nkurɔfo kɔkɔ no, ɔyɛɛ no pɛpɛɛpɛ. (2 Pet. 2:5) Yebetumi aka sɛ ɛka ho bi na Noa gyidi yɛɛ den saa. Ɛnyɛ asɛnka adwuma nko ara na Noa yɛe. Adaka a Onyankopɔn kaa sɛ ɔnyɛ no nso, ɔde n’adwene ne n’ahoɔden nyinaa na ɛyɛe.—Kenkan Hebrifo 11:7.\n9. Dɛn na yɛyɛ de suasua Noa?\n9 Yɛn nso, yesuasua Noa, enti ‘yɛyɛ pii wɔ Awurade adwuma no mu.’ (1 Kor. 15:58) Yɛn nuanom bi boa ma wosisi Ahenni Asa ne Nhyiam Asa. Ebinom nso tu wɔn ho ma yɛ adwuma wɔ ɔmansin ne ɔmantam nhyiam ase, na ebi nso kɔ Betel anaa baabi a wɔkyerɛ kasa ase kɔboa. Nea ɛsen ne nyinaa no, yɛyɛ pii wɔ asɛnka adwuma no mu, efisɛ ɛno paa na ɛhyɛ yɛn anidaso mu den. Onuawa bi a ɔde mfe pii asom Yehowa kaa sɛ: “Sɛ woka nhyira a Onyankopɔn Ahenni de bɛba ho asɛm kyerɛ nkurɔfo a, wuhu sɛ ɔhaw a wɔrefa mu no, wonni anidaso biara; wɔte nka sɛ ogyefo biara nni hɔ.” Anokwa, asɛnka adwuma no hyɛ yɛn den. Ɛma yenya ntoboase twɛn nhyira a ɛda yɛn anim no, na yɛmpa abaw wɔ nkwa ho mmirika a yɛretu no mu.—1 Kor. 9:24.\nSƐ YƐYƐ BƆNE A, DƐN NA ƐSƐ SƐ YƐYƐ?\n10. Bɔne bɛn na Dawid yɛe?\n10 Yehowa kaa sɛ Ɔhene Dawid yɛ “ɔbarima a [ne] koma da no so.” (Aso. 13:22) Dawid dii Yehowa nokware kosii ne wuda. Ɛno nkyerɛ sɛ wanyɛ bɔne. Bere bi ɔyɛɛ bɔne a emu yɛ duru. Ɔne Bat-Seba sɛee aware. Nea ɛsɛe asɛm no koraa ne sɛ, anka ɔrekata ne bɔne no so. Ɔmaa wokum Bat-Seba kunu Uria wɔ akono. Ɔkyerɛw krataa kɔmaa ɔsahene no sɛ ɔmma wonkum Uria; na ɔde krataa no somaa Uria ankasa. (2 Sam. 11:1-21) Nanso akyiri yi, Dawid bɔne bɛdaa adi. (Mar. 4:22) Ɛbaa saa no, dɛn na Dawid yɛe?\nBɔne a yɛayɛ (Hwɛ nkyekyɛm 11-14)\n11, 12. (a) Dawid yɛɛ bɔne no, dɛn na na ɛboro n’ahoɔden so sɛ ɔbɛyɛ? (b) Sɛ yɛyɛ bɔne a emu yɛ duru na yenu yɛn ho a, dɛn na yɛhwɛ kwan sɛ Yehowa bɛyɛ ama yɛn?\n11 Nea na ɛboro Dawid ahoɔden so: Bɔne a Dawid yɛe ne ɛho nsunsuanso no, na Dawid rentumi nyɛ ho hwee. Nea ɛwom ne sɛ, nsunsuanso no bi wɔ hɔ a, na ɛne no bɛtena akosi ne wuda. (2 Sam. 12:10-12, 14) Wei nti, na ohia gyidi. Ná ɛsɛ sɛ onya Yehowa mu ahotoso sɛ, sɛ ɔsakra n’adwene a, Yehowa de bɛkyɛ no. Afei nea ne bɔne no akɔfa aba nso, Yehowa bɛboa no ama wagyina ano.\n12 Yɛyɛ nnipa a yɛtɔ sin, enti yɛn nyinaa yɛ bɔne. Yetumi yɛ bɔne akɛse ne nketewa. Ɛtɔ bere bi mpo a, nsunsuanso a yɛn bɔne de aba no, yɛrentumi nyɛ ho hwee, ɛne yɛn bɛtena akosi yɛn wuda. (Gal. 6:7) Nanso Yehowa deɛ onni atoro. Sɛ yɛn ara na yɛakɔfa ɔhaw no aba mpo a, n’Asɛm kyerɛ sɛ yenu yɛn ho nko ara a, ɔbɛboa yɛn.—Kenkan Yesaia 1:18, 19; Asomafo Nnwuma 3:19.\n13. Dɛn na ɛboaa Dawid maa ɔne Yehowa ntam san yɛɛ kama?\n13 Nea Dawid tumi yɛe: Dawid de ne ho too Yehowa so, na Yehowa nso boaa no maa ɔne ne ntam san yɛɛ kama. Ade baako a ɔyɛe ne sɛ, ogyee nteɛso a Yehowa nam odiyifo Natan so de maa no no toom. (2 Sam. 12:13) Afei ɔbɔɔ mpae kaa ne bɔne nyinaa kyerɛɛ Yehowa, na ɔsrɛɛ Yehowa sɛ ɔmma ɔne ne ntam nsan nyɛ papa. (Dw. 51:1-17) Wamma ne bɔne no ammubu no, na mmom osuaa biribi fii mu. Wanyɛ saa bio. Odii Yehowa nokware kosii ne wuda. Ne nokwaredi nti, Yehowa werɛ remfi no da.—Heb. 11:32-34.\n14. Nea Dawid yɛe no, dɛn na yebetumi asua afi mu?\n14 Nea Dawid yɛe no, dɛn na yebetumi asua afi mu? Sɛ yɛyɛ bɔne a emu yɛ duru a, ɛsɛ sɛ yefi yɛn koma nyinaa mu nu yɛn ho na yɛsrɛ Yehowa sɛ ɔmfa yɛn bɔne nkyɛ yɛn. Afei ɛsɛ sɛ yɛka yɛn bɔne no kyerɛ Yehowa. (1 Yoh. 1:9) Bio, ɛsɛ sɛ yɛkɔka yɛn bɔne no kyerɛ asafo mu mpanyimfo na wɔboa yɛn ma yesiesie yɛne Nyankopɔn ntam. (Kenkan Yakobo 5:14-16.) Sɛ yɛyɛ saa a, ɛkyerɛ sɛ yegye Yehowa di sɛ obetumi de yɛn bɔne akyɛ yɛn ama yɛne ne ntam asan ayɛ kama. Afei yɛbɔ mmɔden sɛ yebesua biribi afi yɛn mfomso no mu. Yɛbɛyere yɛn ho wɔ Yehowa som mu, na yɛde ahotoso ahwɛ nhyira a yebenya daakye no kwan.—Heb. 12:12, 13.\nNNIPA FOFORO A WƆDE WƆN HO TOO YEHOWA SO\nYare (Hwɛ nkyekyɛm 15)\n15. Hanah asɛm no, dɛn na yebetumi asua afi mu?\n15 Yɛreka yi, ebia anokwafo bi a wɔde wɔn ho too Yehowa so tete no ho adwene aba wo tirim; wɔyɛɛ nea wobetumi nyinaa. Wɔn mu baako ne Hanah. Ná ɔyɛ obonin. Biribiara nni hɔ a na obetumi ayɛ wɔ ho. Nanso na ogye di sɛ Yehowa betumi akyekye ne werɛ, enti daa na ɔkɔsom wɔ asɔrefie, na na ɔka ne komam asɛm nyinaa kyerɛ Nyankopɔn. (1 Sam. 1:9-11) Yɛrentumi nsua biribi mfi mu anaa? Sɛ yare anaa ɔhaw bi reteetee yɛn na yɛrentumi nyɛ ho hwee a, yɛto yɛn dadwen nyinaa gu Yehowa so, efisɛ yenim sɛ odwen yɛn ho. (1 Pet. 5:6, 7) Yɛbɔ mmɔden sɛ yɛremma Kristofo nhyiam ne nneɛma a yɛyɛ wɔ Onyankopɔn som mu no biara mpa yɛn ti so.—Heb. 10:24, 25.\nObi a ne ba agyae Yehowa som (Hwɛ nkyekyɛm 16)\n16. Nea ɛtoo Samuel no, dɛn na awofo betumi asua afi mu?\n16 Awofo a wɔn mma agyae Yehowa som nso ɛ? Ná Samuel abɔ mmɔden de Yehowa mmara akyerɛkyerɛ ne mma, nso wonyinii no wɔamfa anyɛ adwuma. Ná Samuel rentumi nhyɛ wɔn. (1 Sam. 8:1-3) Enti ɔde n’asɛm maa Yehowa. Nea ɛtoo Samuel no nyinaa akyi, ɔyeree ne ho dii Yehowa nokware, na ɔsɔɔ ne soro Agya Yehowa ani. (Mmeb. 27:11) Ɛnnɛ nso, awofo a wɔyɛ Kristofo bebree mma agyae Yehowa som. Wogye di sɛ Yehowa ayɛ krado sɛ bere biara a wɔn mma no bɛsan aba ne nkyɛn no, ɔbɛyɛ wɔn atuu sɛnea ɔba hohwini no papa yɛe no. (Luka 15:20) Ne nyinaa akyi, awofo yi bɔ mmɔden di Yehowa nokware, efisɛ wonim sɛ wɔn nhwɛso pa no betumi aka wɔn mma no ama wɔasan aba Yehowa nkyɛn.\nOhia (Hwɛ nkyekyɛm 17)\n17. Adɛn nti na nea ɔbea kunafo hiani no yɛe no hyɛ nkuran?\n17 Yɛnhwɛ ɔbea kunafo hiani a Yesu kaa ne ho asɛm no. (Kenkan Luka 21:1-4.) Nneɛma bɔne a na ɛrekɔ so wɔ asɔrefie hɔ no, na ɔrentumi nyɛ ho hwee. (Mat. 21:12, 13) Ne sikasɛm nso, na ɔyɛ ho hwee a ɛnyɛ yiye. Nanso “ofi ne hia mu de nea ɔwɔ nyinaa, n’asetenade nyinaa” beguu sika adaka no mu. Ná sika no yɛ “nkaprɛ mma abien” pɛ. Ɔbea nokwafo yi de ne ho too Yehowa so korakora. Ná onim sɛ sɛ ɔde Nyankopɔn som di kan a, Yehowa nso de nea ohia bɛma no. Saa ahotoso no na ɛkaa no maa oyii ntoboa boaa nokware som saa bere no. Yɛn nso, yegye di sɛ yɛde Ahenni nneɛma di kan a, Yehowa bɛhwɛ ama yɛn nsa aka nea yehia.—Mat. 6:33.\n18. Ka onua bi a ɔde adwempa som Yehowa ho asɛm.\n18 Ɛnnɛ nso, yɛn nuanom pii de wɔn ho ato Yehowa so, na wɔreyɛ nea wɔn ahoɔden betumi nyinaa. Yɛmfa Malcolm asɛm yi nyɛ nhwɛso. Odii Yehowa nokware kosii sɛ owuu afe 2015. Mfe dodow a ɔne ne yere de som Yehowa no, ɛnyɛ bere nyinaa na nneɛma kɔɔ yiye maa wɔn. Ɔkaa sɛ: “Wiase a yɛwom yi obi nnim ɔkyena asɛm; ɛtɔ da bi a nneɛma kɔ yiye, ɛtɔ da nso a na emu ayɛ den paa. Nanso sɛ obi de ne ho to Yehowa so a, ohyira no.” Malcolm afotu ne sɛ, “Srɛ Yehowa na ɔmma wo ahoɔden a wode bɛyɛ n’adwuma no yiye. Hwɛ nea wubetumi ayɛ, ɛnyɛ nea worentumi nyɛ.” *\n19. (a) Adɛn nti na yebetumi aka sɛ 2017 afe asɛm no aba bere pa mu? (b) Afe 2017 afe asɛm no, wobɛyɛ dɛn de ayɛ adwuma?\n19 Wiase bɔne yi rekɔ awiei, na nneɛma ‘bɛkɔ so’ agye nsam. Ɔhaw deɛ, yenim sɛ ɛrempa yɛn ho da. (2 Tim. 3:1, 13) Ɛno nti, ehia sɛ yɛyere yɛn ho paa na ɔhaw no ammene yɛn. Mmom, ɛsɛ sɛ yɛyɛ nea yebetumi biara na yɛde yɛn ho to Yehowa so denneennen. Wei nti, yebetumi aka sɛ 2017 afe asɛm no aba bere pa mu. Ɛka sɛ: “Fa wo ho to Yehowa so na yɛ papa”!—Dw. 37:3.\nAfe 2017 afe asɛm: “Fa Wo Ho To Yehowa So na Yɛ Papa”—DW. 37:3\n^ nky. 18 Hwɛ Ɔwɛn-Aban, October 15, 2013, kr. 17-20.


Koloským 4 SNC – Kolosefoɔ 4 ASCB | Biblica\nKoloským 4 SNC – Kolosefoɔ 4 ASCB\n1Awuranom, momma mo asomfoɔ deɛ ɛtene. Monkae sɛ mo nso mowɔ Owura wɔ ɔsoro.\n2Mommɔ mpaeɛ daa. Monyɛ nnam wɔ mo mpaeɛbɔ mu na monna Onyankopɔn ase. 3Ɛberɛ korɔ no ara mu, mommɔ mpaeɛ mma yɛn nso na Onyankopɔn ama yɛn mu kwan ama yɛatumi aka Asɛmpa no ne Kristo ho ahintasɛm. Ɛfiri sɛ, ɛno enti na meda afiase no. 4Mommɔ mpaeɛ na matumi akasa ama nteaseɛ aba mu sɛdeɛ ɛsɛ sɛ mekasa. 5Ɛberɛ biara a mobɛnya kwan ne wɔn a wɔnyɛ agyedifoɔ no ahyia no, mo ne wɔn nkasa nyansa mu. 6Daa, monka kasa pa a ɛyɛ anigye nkyerɛ wɔn na momma wɔn mu biara mmuaeɛ pa.\n7Yɛn nuabarima pa Tihiko a ɔyɛ odwumayɛfoɔ pa na ɔsane yɛ Awurade adwumayɛ mu ɔsomfoɔ no bɛka me ho asɛm akyerɛ mo. 8Ɛno enti na meresoma no aba mo nkyɛn sɛ ɔmmɛka sɛdeɛ yɛrekɔ so fa mfa nhyɛ mo den no. 9Onua Onesimo a ɔyɛ ɔdɔfoɔ nokwafoɔ na ɔsane fra mo kuo mu no ne no na ɛreba. Wɔbɛka biribiara a ɛrekɔ so wɔ ha akyerɛ mo.\n10Me yɔnko Aristarko a ɔne me da afiase no kyea mo. Saa ara na Barnaba wɔfaase Marko nso kyea mo. Wɔaka akyerɛ mo sɛ, sɛ ɔba mo nkyɛn a, monnye no fɛ so.\n11Yesu a wɔfrɛ no Yusto no nso kyea mo. Saa nnipa baasa yi nko ara ne Yudafoɔ agyidifoɔ a me ne wɔn reyɛ Onyankopɔn Ahennie no ho adwuma a wɔaboa me yie.\n12Kristo Yesu ɔsomfoɔ a wɔfrɛ no Epafra a ɔfra mo kuo mu no nso kyea mo. Daa ɔbɔ mpaeɛ denden srɛ Onyankopɔn sɛ ɔnhyɛ mo den na ɔmma mo nyansa na mommrɛ mo ho ase mma nʼapɛdeɛ. 13Mɛtumi adi ne nsiyɛ ho adanseɛ akyerɛ mo ne nnipa a wɔwɔ Laodikea ne Hierapoli no.\n14Luka a ɔyɛ yɛn yaresafoɔ pa no ne Dema kyea mo.\n15Yɛkyea anuanom a wɔwɔ Laodikea ne Nimfa ne asafo a wɔhyia wɔ ne fie no.\n16Sɛ mokan saa nwoma yi wie a, monhwɛ sɛ mobɛkan akyerɛ asafo a wɔwɔ Laodikea no. Saa ara nso na monkan nwoma a ɛfiri Laodikea no.\n17Monka nkyerɛ Arkipo sɛ, “Bɔ mmɔden sɛ wobɛwie ɔsom a wɔde ahyɛ wo nsa wɔ Awurade din mu no.”\n18Me, Paulo, me nsa ano atwerɛ a mede kyea mo nie: Monkae me mpɔkyerɛ no. Onyankopɔn adom nka mo.\nASCB : Kolosefoɔ 4


Petro I 5 NA-TWI - Kɔkɔ a wɔbɔ adefo - Me a meyɛ - Bible Gateway\nPetro I 4Petro II 1\nPetro I 5 Nkwa Asem (NA-TWI)\n5 Me a meyɛ ɔpanyin no, mitu asafo no mu mpanyimfo fo sɛ, meyɛ Kristo amanehunu no ho adanse nti n’anuonyam a ɛbɛba no bɛka me. Mitu mo fo sɛ, 2 monyɛ nguan a Onyankopɔn de wɔn ahyɛ mo nsa no nguanhwɛfo na monhwɛ wɔn yiye sɛnea Onyankopɔn pɛ sɛ moyɛ no. Monyɛ adwuma a monhwehwɛ ho akatua biara na mmom ɔpɛ ara na mopɛ sɛ moyɛ. 3 Monnhyɛ wɔn a wɔde wɔn ahyɛ mo nsa no so na mmom monyɛ nhwɛso pa mma nguan no. 4 Na sɛ Oguanhwɛfo panyin no ba a, wɔbɛma mo anuonyam ahenkyɛw a ɛho nsɛe da.


Hebreo 4 APSD-CEB – Hebrifo 4 AKCB | Biblica\nHebreo 4 APSD-CEB – Hebrifo 4 AKCB\n1Afei esiane sɛ bɔhyɛ a ɛfa ne mu home ho no da so gyina hɔ nti, momma yɛnhwɛ yiye na mo mu bi antɔ sin wɔ mu. 2Efisɛ wɔaka asɛmpa no akyerɛ yɛn sɛnea wɔka kyerɛ wɔn no. Nanso wɔammu asɛm a wɔka kyerɛɛ wɔn no, efisɛ wɔn a wotiee no no annye anni. 3Na yɛn a yɛagye adi no nko ara na yɛkɔ saa ɔhome no mu4.3 Sɛnea wɔrewura Kanaan akogye ɔhome a gyidi wɔ mu no, saa ara na nkwagye no nso te.\nsɛnea Onyankopɔn aka se, “Enti mifi mʼabufuw mu ka ntam se,\n‘Wɔrenhyɛn asase a anka mede wɔn rekɔ so no mu da.’ ”\nƆkaa saa asɛm yi de, nanso efi bere a ɔbɔɔ wiase no, na wawie ɔhome dwumadi no dedaw. 4Na Kyerɛwsɛm no mu baabi wɔ hɔ a wɔka biribi fa da a ɛto so ason no ho se, “Da a ɛto so ason no, Onyankopɔn home fii ne nnwuma nyinaa mu.” 5Wɔkaa saa asɛm koro yi ara bio se, “Wɔrenhyɛn asase a anka mede wɔn rekɔ so no mu da.”\n6Wɔn a wodii kan tee Asɛmpa no annya saa ahome no, efisɛ wɔannye anni. Afoforo bi nso wɔ hɔ a wama wɔn kwan sɛ wonnya ɔhome no. 7Enti Onyankopɔn aka se wayi da bi ato hɔ a wɔfrɛ no “Nnɛ.” Mfe bebree akyi no, ɔnam Dawid so kaa wɔ Kyerɛwsɛm no mu se,\n“Nnɛ, sɛ mote Onyankopɔn nne a\nmummpirim mo koma.”\n8Sɛ Yosua dii nnipa no anim de wɔn kɔɔ Onyankopɔn home mu a, anka akyiri no Onyankopɔn anka da foforo ho asɛm. 9Sɛnea ɛte no, ɔhome da so wɔ hɔ ma Onyankopɔn nkurɔfo, sɛnea Onyankopɔn homee da a ɛto so ason no. 10Obiara a ɔbɛhome wɔ Onyankopɔn mu no bɛhome afi nʼankasa ne nnwuma mu, sɛnea Onyankopɔn home fii ne nnwuma mu no. 11Enti momma yɛmmɔ yɛn ho mmɔden na yɛatumi akɔ Onyankopɔn home mu. Ɛnsɛ sɛ yɛn mu bi yɛ asoɔden sɛnea wɔyɛɛ asoɔden a enti wɔankɔ mu no.\n12Onyankopɔn asɛm4.12 Yesu na obeyii Onyankopɔn ho nokwasɛm adi (Asɛm Kronkron no. Yoh 1.1,14) yɛ nkwa, na ahoɔden wɔ mu. Ɛyɛ nnam sen afoa anofanu. Ehwirew mu kosi sɛ ɛpaapae honhom ne ɔkra, apɔw so ne hon mu. Ɛyɛ koma nsusuwii ne adwene temmufo. 13Biribiara nni hɔ a wɔde sie Onyankopɔn ma ɛyɛ yiye. Abɔde mu biribiara da nʼanim na ɔno na ɛsɛ sɛ yebu ho akontaa kyerɛ.\n14Ɛno nti, momma yenso gyidi a yɛka ho asɛm no mu den. Efisɛ yɛwɔ Ɔsɔfopanyin kɛse wɔ Onyankopɔn anim. 15Yenni Ɔsɔfopanyin bi a ontumi nhwɛ yɛn mmerɛwyɛ ho nhu yɛn mmɔbɔ. Yɛwɔ obi a wɔasɔ no ahwɛ wɔ akwan ahorow nyinaa so sɛ yɛn ara, nanso wanyɛ bɔne. 16Momma yensi yɛn bo na yɛmmra4.16 Esiane sɛ Kristo, yɛn Sɔfopanyin ahyia sɔhwɛ nti, wasiesie ne ho sɛ, sɛ yehyia sɔhwɛ biara a, ɔde ahummɔbɔ bɛboa yɛn. (2.10) Onyankopɔn ahengua a adom wɔ mu no anim, na ɛno na ɛbɛma yɛanya ahummɔbɔ ne adom a ɛbɛboa yɛn wɔ bere a ɛsɛ mu.\nAKCB : Hebrifo 4


Onyankopɔn Nsateaa ne Anigye | Yesu Asetena\nƆDE “ONYANKOPƆN NSATEAA” TUU AHONHOMMƆNE\nNEA ƐMA YƐN ANI GYE ANKASA\nNá Yesu san kaa mpaebɔ ho asɛm nkyɛe. Nanso ɔreyɛ asɛnka adwuma no, ɛnyɛ mpaebɔ nko araa ne biribi a ɛho asɛm san sɔree. Bere a Yesu wɔ Galilea no, wɔkasa tiaa no sɛ anwonwade a ɔyɛe nyinaa, ɔde ahonhommɔne tumi na ɛyɛe. Ɔbaa Yudea nso, wɔsan de saa sobo no bɔɔ no.\nNá honhommɔne wɔ ɔbarima bi so a ɛmma ɔntumi nkasa. Enti bere a Yesu tuu honhommɔne no, nnipakuw no ho dwirii wɔn. Nanso n’atamfo deɛ, ɛyɛɛ wɔn ahi. Enti wɔde sobo bɔɔ Yesu sɛ: “Ɔnam adaemone panin Beelsebub so na ɛtu adaemone.” (Luka 11:15) Ebinom nso deɛ, na wɔpɛ sɛ wɔhu onipa ko a Yesu yɛ, enti wɔka kyerɛɛ no sɛ ɔmma wɔn sɛnkyerɛnne bi mfiri soro.\nYesu huu sɛ na nkurɔfo no pɛ sɛ wɔsɔ no hwɛ, enti ɔkaa asɛm a ɔkaa wɔ Galilea no bi kyerɛɛ wɔn. Ɔmaa wɔhuu sɛ, sɛ ahenni bi ne ne ho di asi a, ɛbɛhwe ase. Ɔtoaa so sɛ: “Sɛ Satan nso ne ne ho di asie a, ɛbɛyɛ dɛn na n’ahennie agyina?” Afei ɔde sii wɔn anim sɛ: “Sɛ menam Onyankopɔn nsateaa so na ɛtu adaemone a, ɛnneɛ Onyankopɔn ahennie anya ato mo.”—Luka 11:18-20.\nYesu kaa “Onyankopɔn nsateaa” ho asɛm. Ná saa asɛm no bɛma wɔn a wɔretie Yesu no akae asɛm bi a ɛsii bere a Israelfo wɔ Egypt no. Saa bere no, Mose yɛɛ anwonwade wɔ Farao ahemfie, na wɔn a wɔhui no kaa sɛ: “Ɛyɛ Onyankopɔn nsateaa.” Mmara Nsɛm Du no nso, “Onyankopɔn nsateaa” na ɔde kyerɛw guu abopon so. (Exodus 8:19; 31:18) Enti “Onyankopɔn nsateaa,” kyerɛ sɛ, ne honhom kronkron, anaa tumi a ɔde yɛ ade no na ɛboaa Yesu maa ɔsaa nkurɔfo yareɛ na ɔtuu ahonhommɔne. Sɛ saa na ɛte de a, ɛnde na Onyankopɔn Ahenni anya ato wɔn a wɔkasa tiaa Yesu no, efisɛ Yesu a ɔbɛyɛ ɔhene wɔ Ahenni no so no, na ɔgyina wɔn anim reyɛ anwonwade.\nAhonhommɔne a Yesu tui no kyerɛ sɛ ɔwɔ Satan so tumi. Akɔyɛ sɛ ɔwɛmfo bi a ɔkura n’akode rewɛn ahemfie. Sɛ obi a ne ho yɛ den sen no tow hyɛ ne so a, ɔbɛtumi adi ne so nkonim. Afei Yesu san kɔfaa mfatoho bi a ɛfa ahonhommɔne ho bae. Ɔkaa sɛ wɔtu honhommɔne fi obi mu na sɛ wamfa nneɛma pa anhyɛ anan a, honhommɔne no san kɔfa ahonhom nson foforo ba, na tebea a na onipa no wom no sɛe koraa sen kan de no. (Mateo 12:22, 25-29, 43-45) Yɛhwɛ Israel man a, yɛbɛtumi aka sɛ saa ara na na wɔn tebea reyɛ akɔyɛ.\nƆbaa bi a na ɔretie Yesu teaam sɛ: “Anigyeɛ ne yafunu a ɛnyinsɛnee woɔ ne nufoɔ a wonomeeɛ!” Saa bere no, na Yudani baa biara yam a, anka ne ba yɛ odiyifo, na ɔkɔyɛ Mesia no de a, na wawie. Enti ɛbɛyɛ sɛ ɔbaa no nyaa adwene sɛ, Maria deɛ wanya paa sɛ wawo ɔkyerɛkyerɛfo a ɔte saa. Nanso Yesu tenee ɔbaa no adwene maa ɔhuu nea yɛyɛ a, ɛbɛma yɛn ani agye ankasa. Ɔkaa sɛ: “Dabi, mmom, anigyeɛ ne wɔn a wɔtie Onyankopɔn asɛm na wɔdi soɔ!” (Luka 11:27, 28) Yesu anka da sɛ yɛmfa nidi soronko mma Maria. Ɔkaa sɛ obi bɛnya anigye paa a, ɛnnyina n’abusuafo anaa nea watumi ayɛ wɔ abrabɔ mu so, na mmom gye sɛ ɔyi ne yam som Onyankopɔn kɔsi awiei.\nBere a nkurɔfo no kaa sɛ Yesu mma wɔn sɛnkyerɛnne a ɛfiri soro no, ɔkaa wɔn anim sɛnea bere bi nso ɔkaa Galileafo anim no. Ɔkaa sɛ ɔremma wɔn sɛnkyerɛnne biara sɛ “Yona sɛnkyerɛnne” no. Nea enti a na Yona yɛ sɛnkyerɛnne ma wɔn ne sɛ, ɔkɔdii nnansa wɔ apataa yam, na ɔde akokoduru kasa kyerɛɛ Niniwefo maa wɔsakrae. Yesu kaa sɛ: “Nanso, hwɛ! deɛ ɛsene Yona wɔ ha.” (Luka 11:29-32) Afei nso, na Yesu nyansa mu dɔ sen Solomon mpo a Saba hemmaa bɛtiee ne nyansa no.\nYesu kaa bio sɛ: “Sɛ obi sɔ kanea a, ɔmfa nsi akoraeɛ anaa ɔmfa nhyɛ kɛntɛn ase, na mmom ɔde si kaneadua so.” (Luka 11:33) Gyama na ɔrepɛ akyerɛ sɛ, sɛ ɔkyerɛkyerɛ na ɔyɛ anwonwade wɔ saa nkurɔfo no anim a, ɛbɛyɛ sɛ nea wasɔ kanea de asie. Ná wɔn ani nhwɛ tee. Enti wɔante adwuma a Yesu bɛyɛe no ase.\nYɛrekasa yi na Yesu atu honhommɔne afiri ɔbarima bi mu ma afei watumi akasa. Ɛsɛ sɛ anka ɛma obiara hyɛ Yehowa Nyankopɔn anuonyam na ɔka nea ɔreyɛ no ho asɛm kyerɛ afoforo. Nanso n’atamfo no anyɛ saa. Ɛmaa Yesu bɔɔ wɔn kɔkɔ sɛ: “Momma mo ani nna hɔ. Ebia hann a ɛwɔ mo mu no yɛ sum. Enti, sɛ wo nipadua nyinaa hyerɛn na baabiara nyɛ sum a, ne nyinaa bɛhyerɛn sɛ deɛ kanea hyerɛn ma wonya hann no.”—Luka 11:35, 36.\nBere a Yesu saa obi yareɛ wɔ Yudea no, dɛn na ebinom yɛɛ wɔ ho?\nDɛn ne “Onyankopɔn nsateaa”? Nnipa a na wɔretie Yesu no, dɛn nti na yɛbɛtumi aka sɛ na Onyankopɔn Ahenni anya ato wɔn?\nDɛn na nnipa yɛ a, ɛbɛma wɔn ani agye ankasa?


KENKAN WƆ Afrikaans Albanian Amharic Arabic Armenian Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Ewe Fijian Finnish French Georgian German Greek Hebrew Hiligaynon Hungarian Igbo Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Maltese Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tsonga Tswana Turkish Twi Ukrainian Vietnamese Xhosa Zulu\nDECEMBER 25, afe 2010 da no, Britainni baa bi a wadi mfe 42 de asɛm bi too gua wɔ Intanɛt so sɛ ɔpɛ sɛ ɔku ne ho. Deɛ na ɔpɛ sɛ ɔkyerɛ araa ne sɛ amamfoɔ nsɔ ne mu. Ná ɔbaa no wɔ Intanɛt so “nnamfo” bɛboro apem, nanso baako mpo amfii no. Adeɛ kyee no, ne funu na polisifoɔ kohui. Ná wanom aduro aboro so.\nƐnnɛ, Intanɛt a aba so no nti, sɛ worepɛ nnamfo apem koraa a, ɛnyɛ den. Deɛ ehia araa ne sɛ wubemia biribi so wɔ kɔmputa so, na woanya adamfo. Na sɛ wopɛ sɛ wo ne no twam a, ɛno araa ne sɛ wobɛsan amia biribi so; ebeyi ne din afi so. Nanso, awerɛhosɛm a ɛtoo Britainni baa no kyerɛ sɛ, sɛ yɛreka nnamfo paa a, abɔ nnipa bebree. Nhwehwɛmu bi a nkurɔfo yɛɛ no nnansa yi ma yehu sɛ, ɛnnɛ, nnipa refa nnamfo pii deɛ, nanso nnamfo pa ho ayɛ nna.\nNnipa dodow no ara nim sɛ yehia nnamfo pa; ebia wo nso wunim saa. Bio nso ebia wunim sɛ ɛnyɛ adamfo araa ne sɛ wubemiamia biribi so wɔ kɔmputa anaa smatfon so. Dɛn na ɛma wofa obi adamfo? Dɛn na ɛbɛma woayɛ adamfo pa? Wofa adamfo a, dɛn na ɛbɛma adamfofa no akyɛ?\nHwɛ nneɛma nnan bi a ebetumi aboa wo, na hwɛ Bible mu asɛm a wode bɛyɛ adwuma ama obiara ani agye ho sɛ ɔbɛfa wo adamfo.\n1. Ma Onhu sɛ Wodwene Ne Ho\nYɛka adamfo pa a, ɔne obi a nsuo mu oo, awia mu oo, ɔbata wo ho. Ɛkyerɛ sɛ wo ho adwuma bi da ne so, na ɔdwene wo ho paa. Wo ne w’adamfo no nyinaa, ɛsɛ sɛ obiara asɛm yɛ ne yɔnko asɛm na ne dadwene yɛ ne dadwene. Ɛsɛ sɛ obiara ku ne ho ma ne yɔnko. Sɛ moyɛ saa a, ɛde anigye ba. Bisa wo ho sɛ, ‘Mayi me yam sɛ mede m’ahoɔden ne m’adaadgye ne me nneɛma bɛboa m’adamfo?’ Kae sɛ, sɛ wopɛ adamfo pa a, ɛsɛ sɛ wo nso woyɛ adamfo pa.\nDEƐ ƐMA NKURƆFO FA ADAMFO\nIrene: “Adamfofa te sɛ nea woreyɛ gaaden; sɛ ɛbɛyɛ fɛ a, gye sɛ wunya adaagye hwɛ no yiye. Sɛ worepɛ adamfo a, di kan yɛ adamfo pa. Yɛ onipa no papa na ma onhu sɛ wodwene ne ho. Sɛ ɔka sɛ ohia wo a, yi wo yam fa w’adaagye boa no.”\nLuis Alfonso: “Ɛnnɛ wiase a yɛwɔ mu yi, obi nnwene obi ho. Enti sɛ obi dwene wo ho na oku ne ho ma wo a, ɛyɛ ade kɛseɛ paa.”\nDƐN NA BIBLE KA?\n“Sɛnea mopɛ sɛ nnipa yɛ mo no, monyɛ wɔn saa ara. Monkɔ so mma na nkurɔfo ama mo.” (Luka 6:31, 38) Deɛ Yesu reka akyerɛ yɛn araa ne sɛ yenyi yɛn yam mmoa nkurɔfo. Sɛ yɛboa nkurɔfo saa a, ɛma yenya nnamfo pa. Enti sɛ woku wo ho ma wo nnamfo a, deɛ ɛbɛyɛ biara wɔbɛka aba wo ho.\n2. Montaa Mmɔ Nkɔmmɔ\nSɛ wowɔ adamfo na montaa mmɔ nkɔmmɔ a, adamfo no nkɔ so. Enti nneɛma a mo ani gye ho no, mommɔ ho nkɔmmɔ. Sɛ w’adamfo no rekasa a, yɛ aso tie no. Ɛfata sɛ wokamfo no a, kamfo no; ohia nkuranhyɛ nso a, hyɛ no nkuran. Ɛtɔ da a, ebehia sɛ wutu w’adamfo no fo anaa wutwi n’anim, nanso edu baabi a na ayɛ den. Nanso adamfo pa deɛ ohu biribi a ɛnyɛ papa wɔ n’adamfo ho a, obenya akokoduru aka akyerɛ no, na ɔde ntoboaseɛ akyerɛ no deɛ ɔnyɛ.\nJuan: “Sɛ obi yɛ adamfo pa a, ɛsɛ sɛ otumi ka ne komam asɛm, nanso sɛ wo ne no anyɛ adwene wɔ biribi ho a, enni sɛ ɛhaw no.”\nEunice: “Deɛ ehia me paa ne adamfo a obenya adaagye abɛtena me nkyɛn ama maka m’asɛm akyerɛ no, ɛnkanka ne sɛ asɛm ato me.”\nSilvina: “Adamfo pa deɛ, ohu wo ho biribi a, ɔka, sɛ ɛbɛhaw wo oo, sɛ ɛnhaw wo oo, efisɛ ɔpɛ wo yiye.”\n“Obiara nyɛ ntɛm ntie asɛm, ɔnyɛ nyaa nkasa, na ɔnyɛ nyaa mfa abufuw.” (Yakobo 1:19) Obi a ɔyɛ adamfo pa no, sɛ obi rekasa a otie no yiye. Sɛ yɛne yɛn adamfo rebɔ nkɔmmɔ na yɛgye nkɔmmɔ no bɔ so a, nea yɛrepɛ akyerɛ araa ne sɛ, yenim nyansa kyɛn no. Enti sɛ w’adamfo pɛ sɛ ɔka ne haw ne ne komam asɛm akyerɛ wo a, tie. Sɛ ɔka biribi a w’ani nnye ho a, mma no nnhaw wo. Mmebusɛm 27:6 ka sɛ: “Sɛ ɔdɔfo pira wo a, efi nokwaredi mu.”\n3. Kae sɛ Mfomso Wɔ Nnipa Ho\nSɛ wo ne w’adamfo nnante kyɛ a, deɛ ɛbɛyɛ biara wubehu ne ho mfomso. Sɛnea bɔne wɔ wo ho no, saa na ebi wɔ w’adamfo ho. Enti enni sɛ wohwɛ kwan sɛ ɔbɛyɛ ne biribiara pɛpɛɛpɛ. Mmom nea ɛsɛ sɛ woyɛ ne sɛ wobɛma nneɛma pa a otumi yɛ no ayɛ wo fɛ na woabu w’ani agu ne mfomso so.\nSamuel: “Adeɛ a yentumi nyɛ no, yɛhwɛ kwan sɛ obi deɛ ɔbɛyɛ. Sɛ yenim sɛ yedi mfomso enti yehia bɔne fafiri a, ɛnneɛ ɛnyɛ den sɛ yɛde nkurɔfo bɔne bɛkyɛ wɔn.”\nDaniel: “Kae hunu sɛ wo nnamfo bedi mfomso. Sɛ asɛm ba a, bɔ mmɔden sɛ mubesiesie no ntɛm, na bɔ mmɔden yi fi wo tirim.”\nWubeyi wo yam de bɔne akyɛ?—Kolosefo 3:13, 14\n“Yɛn nyinaa di mfomso mpɛn pii. Sɛ obi nni mfomso wɔ kasa mu a, ɛkyerɛ sɛ saa onipa no yɛ pɛ a otumi to ne nipadua mũ no nyinaa nso nnareka.” (Yakobo 3:2) Sɛ yɛgye tom sɛ yɛn nyinaa di mfomso a, ɛbɛma yɛate yɛn nnamfonom ase. Enti sɛ wɔyɛ nneɛma nketenkete bi a yɛn ani nnye ho a, ɛnhaw yɛn pii. Bible ka sɛ: “Monkɔ so nnya mo ho abotare na momfa mfirifiri mo ho korakora. . . . Na eyinom nyinaa akyi no, monhyɛ ɔdɔ efisɛ ɛyɛ koroyɛ hama a ɛyɛ pɛ.”—Kolosefo 3:13, 14.\n4. Fa Nnipa Ahorow Ahorow Nnamfo\nAmpa, ɛnyɛ obiara na yebetumi afa no adamfo, nanso ɛnyɛ nnipa pɔtee bi nko ara na ɛsɛ sɛ yɛfa wɔn nnamfo. Sɛ yɛfa nnipa ahorow ahorow te sɛ mpanyin ne nkwadaa, aborɔfo ne abibifoɔ, asikafoɔ ne ahiafoɔ nyinaa nnamfo a, yɛn ani bɛgye wɔ abrabɔ mu.\nUnai: “Sɛ wofa wɔn a wɔte sɛ wo anaa w’atipɛnfo nko ara nnamfo a, na akɔyɛ sɛ ataade kɔla a w’ani gye ho, ɛno na daa wohyɛ. Sɛ w’ani gye kɔla no ho sɛ dɛn koraa a, ebedu baabi no, ɛbɛfono wo.”\nFunke: “Nnipa ahorow ahorow a mafa wɔn nnamfo no ama mahu nyansa. Mitumi ne mpanyimfo ne nkwadaa, ne asikafoɔ ne ahiafoɔ nyinaa bɔ; ɛnyɛ me den sɛ me ne obiara bɛnante. Eyi nti, me nnamfo pɛ m’asɛm paa.”\nEnti worefa nnipa ahorow ahorow nnamfo?—2 Korintofo 6:13\n“Enti nea mo nso mobɛyɛ de atua ka no—mekasa kyerɛ mo sɛ mmofra—mo nso montrɛw mo komam.” (2 Korintofo 6:13) Bible hyɛ yɛn nkuran sɛ yɛmfa nnipa ahorow ahorow nnamfo. Sɛ woyɛ saa a, ɛma wuhu nneɛma pii wɔ abrabɔ mu na ɛma ebinom nso pɛ w’asɛm.\nAyɔnkofa Asomdwoe Ne Anigye


25 Bio nso, Dawid ne mpanyimfo+ a wɔdeda akuw no ano+ no yii Asaf, Heman+ ne Yedutan+ a wɔde asanku+ ne asankuten+ ne nnawuta+ hyɛ nkɔm no asefo no bi sɛ wɔmmɛsom. Na wɔn mu na woyii mmarima ma wɔyɛɛ ɔsom adwuma. 2 Asaf asefo mu, Asaf mma Sakur, Yosef,+ Netania, ne Asarela,+ wɔn nyinaa hyɛ Asaf+ ase; ɔno nso hyɛ nkɔm ɔhene ase. 3 Yedutan+ asefo mu: Yedutan mma Gedalia,+ Seri,+ Yesia,+ Simei, Hasabia ne Matitia,+ wɔyɛ baasia, na wɔhyɛ wɔn papa Yedutan a ɔde sanku hyɛ nkɔm de aseda ne ayeyi ma Yehowa+ no ase. 4 Heman+ asefo mu: Heman mma Bukia,+ Matania,+ Usiel,+ Sebuel,* Yerimot, Hanania,+ Hanani, Eliata,+ Gidalti,+ Romamti-Eser,+ Yosbekasa,+ Maloti,+ Hotir+ ne Mahasiot. 5 Eyinom nyinaa yɛ Heman mma. Ɔno ne ɔdehufo+ a ɔka nokware Nyankopɔn nsɛm kyerɛ ɔhene na ɔma n’abɛn so yi Onyankopɔn ayɛ. Na nokware Nyankopɔn maa Heman mmabarima dunan ne mmabea baasa.+ 6 Ná wɔn nyinaa hyɛ wɔn papa ase wɔ Yehowa fie nnwonto no mu; wɔde nnawuta,+ asanku+ ne asankuten+ too dwom, nokware Nyankopɔn fie som mu. Ná Asaf, Yedutan ne Heman+ hyɛ ɔhene ase. 7 Wɔne wɔn nuanom a wɔakyerɛ wɔn sɛnea wɔnto nnwom mma Yehowa+ a wɔn nyinaa ho akokwaw+ no, wɔyɛ ahanu aduɔwɔtwe awotwe. 8 Enti wɔn nyinaa, akumaa ne ɔpanyin,+ nea ne ho akokwaw+ ne osuani nyinaa, bɔɔ ntonto+ de huu nnwuma a wɔbɛyɛ. 9 Nea ntonto no kosii ni: Asaf na odi kan, na ne de no kɔɔ Yosef+ hɔ, Gedalia+ to so abien (ɔne ne nuanom ne ne mma yɛ dumien); 10 Sakur+ to so abiɛsa, ɔne ne mma ne ne nuanom yɛ dumien; 11 Yisri+ to so anan, ɔne ne mma ne ne nuanom yɛ dumien; 12 Netania+ to so anum, ɔne ne mma ne ne nuanom yɛ dumien; 13 Bukia to so asia, ɔne ne mma ne ne nuanom yɛ dumien; 14 Yesarela+ to so ason, ɔne ne mma ne ne nuanom yɛ dumien; 15 Yesia to so awotwe, ɔne ne mma ne ne nuanom yɛ dumien; 16 Matania to so akron, ɔne ne mma ne ne nuanom yɛ dumien; 17 Simei to so du, ɔne ne mma ne ne nuanom yɛ dumien; 18 Asarel+ to so dubiako, ɔne ne mma ne ne nuanom yɛ dumien; 19 Hasabia to so dumien, ɔne ne mma ne ne nuanom yɛ dumien; 20 Subael+ to so dumiɛnsa, ɔne ne mma ne ne nuanom yɛ dumien; 21 Matitia to so dunan, ɔne ne mma ne ne nuanom yɛ dumien; 22 Yeremot to so dunum, ɔne ne mma ne ne nuanom yɛ dumien; 23 Hanania to so dunsia, ɔne ne mma ne ne nuanom yɛ dumien; 24 Yosbekasa to so dunson, ɔne ne mma ne ne nuanom yɛ dumien; 25 Hanani to so dunwɔtwe, ɔne ne mma ne ne nuanom yɛ dumien; 26 Maloti to so dunkron, ɔne ne mma ne ne nuanom yɛ dumien; 27 Eliata to so aduonu, ɔne ne mma ne ne nuanom yɛ dumien; 28 Hotir to so aduonu biako, ɔne ne mma ne ne nuanom yɛ dumien; 29 Gidalti to so aduonu abien, ɔne ne mma ne ne nuanom yɛ dumien; 30 Mahasiot+ to so aduonu abiɛsa, ɔne ne mma ne ne nuanom yɛ dumien; 31 Romamti-Eser+ to so aduonu anan, ɔne ne mma ne ne nuanom yɛ dumien.\n^ Ɔno ara na wɔfrɛ no Subael wɔ nky 20 ne 24:20 no.


1 Mose 20 AKCB – Matej 20 CRO | Biblica\n1 Mose 20 AKCB – Matej 20 CRO\n1 Mose 20:1-18\nAbraham Ne Abimelek\n1Afei, Abraham tu fii hɔ kɔɔ anafo mantam asase bi a wɔfrɛ no Negeb kɔtenaa nkurow Kades ne Sur ntam. Ɔtenaa Gerar kakra. 2Abraham maa nnipa no tee ase sɛ, Sara yɛ ne nuabea. Enti, Gerarhene Abimelek soma kɔfaa Sara baa nʼahemfi.\n3Nanso Onyankopɔn soo Abimelek dae, ka kyerɛɛ no se, “Wosɛ owu, efisɛ ɔbea a woakɔfa no no yɛ obi yere.”\n4Nanso na Abimelek nnya ne Sara nnae, enti ɔkae se, “Awurade, enti wobɛsɛe onipa a ɔnyɛɛ bɔne bi? 5Abraham ka kyerɛɛ me se, ‘Ɔyɛ me nuabea.’ Na Sara no nso kae se, ‘Ɔyɛ me nuabarima.’ Enti mede adwene mu fann ne koma mu tew na ɛyɛɛ nea meyɛe no.”\n6Na Onyankopɔn soo Abimelek dae bio ka kyerɛɛ no se, “Ɛyɛ nokware turodoo sɛ, wode adwene mu fann ne koma mu tew na ɛyɛɛ nea woyɛe no; ɛno nti, mamma woanyɛ bɔne antia me. Ɛno nti na mamma woamfa wo ho anka no no. 7Ne saa nti san fa ɔbarima no yere no kɔma no, efisɛ saa ɔbarima no yɛ odiyifo a obetumi abɔ mpae ama wo ama woatena. Na sɛ woansan amfa no ankɔma no a, hu sɛ, wo ne wʼasefo nyinaa bewuwu.”\n8Ade kyee anɔpatutuutu no, Abimelek frɛɛ ne mpanyimfo nyinaa bɔɔ wɔn nsɛm a asisi no ho amanneɛ. Na wosuroo yiye. 9Afei, Abimelek frɛɛ Abraham ka kyerɛɛ no se, “Dɛn na woayɛ yɛn yi? Bɔne bɛn na mayɛ wo a woakɔfa afɔbusɛm kɛse a ɛte sɛɛ yi abɛto me ne me man so yi? Ade a wode ayɛ me yi nyɛ ade a anka ɛsɛ sɛ wode yɛ me.” 10Afei, Abimelek bisaa Abraham se, “Dɛn adwene na ɛkaa wo a ɛma woyɛɛ saa?”\n11Abraham buae se, “Misusuwii sɛ nokware, Onyankopɔn biara nni mo mu, na me yere nti, mubekum me. 12Eyi akyi no, ampa ara, ɔyɛ me nuabea. Yefi agya koro na yemfi ɛna koro. Ɛno nti na mewaree no no. 13Na bere a Onyankopɔn ka kyerɛɛ me Abraham se mintu mfi mʼagya fi nkɔ asase a ɔbɛkyerɛ me so no. Me nso, meka kyerɛɛ Sara se, ‘Adɔe a ɛsɛ sɛ woyɛ me ni: baabiara a yebedu no, ka se meyɛ wo nuabarima.’ ”\n14Enti Abimelek de nguan, anantwi, nkoa ne mfenaa brɛɛ Abraham. Na ɔde ne yere Sara san brɛɛ no. 15Abimelek kae se, “Mʼasasetam na ɛda wʼanim yi, ɛso baabiara a wopɛ sɛ wotena no, fa.”\n16Abimelek ka kyerɛɛ Sara nso se, “Mede dwetɛ kilogram dubaako ne fa rema wo nuabarima no. Eyi ne mpata a mede rema wo wɔ bɔne a wɔde too wo so no, wɔ wɔn a wɔka wo ho no nyinaa anim. Asodi biara nna wo so.”\n17Enti Abraham bɔɔ mpae, srɛɛ Onyankopɔn sɛ ɔnsa ɔhene Abimelek, ɔhemmea ne mfenaa a wɔwɔ fie hɔ no yare mma wɔnwo mma. 18Esiane Abraham yere Sara nti, Awurade too Abimelek fifo nyinaa yafunu mu de twee Abimelek aso.\nAKCB : 1 Mose 20


Sɛnea Wobɛpa Wo Hokafo Kyɛw | Mmoa a Wɔde Ma Abusua No\nKENKAN WƆ Afrikaans Albanian Amharic Arabic Armenian Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Iban Igbo Iloko Indonesian Italian Japanese Kannada Kikaonde Kikongo Kikuyu Kinyarwanda Kirghiz Kirundi Korean Lingala Lithuanian Luvale Macedonian Malagasy Malayalam Maltese Marathi Myanmar Nepali Norwegian Polish Portuguese Punjabi Romanian Russian Samoan Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Tamil Telugu Thai Tigrinya Tok Pisin Tsonga Tswana Turkish Twi Ukrainian Umbundu Urdu Vietnamese Xhosa Yoruba Zulu\nWo ne wo kunu anaa wo yere anya akasakasa. Ɛnna wokaa no wo tirim sɛ, ‘Adeɛ yi asɛm no mfi me, adɛn nti na mempa no kyɛw?’\nWoagyae akyiri di, nanso asɛm no konkɔn hɔ. Wohu sɛ ɛsɛ sɛ wopa kyɛw, nanso ɛyɛ den sɛ ɛbɛpue afi w’ano.\nNEA NTI A ƐYƐ DEN\nAhantan. Ɔbarima bi a ɔde Charles * ka sɛ, “Ɛtɔ mmere bi a, mefɛre sɛ mebue m’ano aka ‘mepa wo kyɛw.’” Ahomaso bɛtumi ama ayɛ den sɛ wobɛgye wo mfomso atom na woapa kyɛw.\nW’adwene. Ebia ɛbɛyɛ wo sɛ, sɛ mfomso no mfi wo a, ɛnneɛ ɛnhia sɛ wopa kyɛw. Ɔbaa warefo bi a ɔde Jill kaa sɛ: “Sɛ me ara mehu sɛ medi fɔ a, ɛnneɛ ɛnyɛ den koraa sɛ mɛpa kyɛw. Nanso sɛ me kunu kaa biribi na me nso metuu bi maa no a, ɛyɛ den sɛ mepa kyɛw. Adeɛ yi, yɛn mmienu nyinaa di fɔ, enti adɛn na me na ɛsɛ sɛ mepa kyɛw?”\nSɛ ɛyɛ wo sɛ mfomso no nyinaa fi wo hokafo a, ɛnneɛ ɛremma w’adwenem koraa sɛ pa kyɛw. Okunu bi a ɔde Joseph kaa sɛ, “Sɛ wonim paa sɛ wonnii mfomso biara na wopa kyɛw a, ɛbɛyɛ sɛ nea woregye atom sɛ wodi fɔ.”\nSɛnea yɛtetee wo. Ebia wosua no, na wontaa nte sɛ obi reka “mepa wo kyɛw” wɔ w’abusua mu. Enti wonyiniiɛ yi, wonnim kyɛwpa.\nKyɛwpa tumi dum fie gya\nDwene wo hokafo ho. Obi apa wo kyɛw da? Ɛkaa wo sɛn? Sɛ ɛmaa wo koma tɔɔ wo yam a, adɛn na wo nso womma wo hokafo koma ntɔ ne yam? Sɛ wote nka sɛ wonnii mfomso mpo a, wo deɛ pa kyɛw, efisɛ asɛm no aha no. Yɛreka yi, ebia woayɛ biribi a woanhyɛ da. Enti kyɛwpa no bɛma wo yere anaa wo kunu koma atɔ ne yam.—Bible mu asɛm: Luka 6:31.\nDwene w’awareɛ ho. Mmu kyɛwpa sɛ animguaseɛ, mmom biribi a ɛbɛboa ma w’awareɛ agyina. Mmebusɛm 18:19 ka sɛ obi a yɛafom no “sene kuro a ɛyɛ den.” Sɛ wo hokafo bo nnwoe a, ɛbɛyɛ den sɛ mobɛka ama asomdwoe aba. Nanso wopa kyɛw a, ɛbɛma yie atoa yie na asomdwoe aba. Woyɛ saa a, ɛkyerɛ sɛ wodwene w’awareɛ ho sen w’ankasa.—Bible mu asɛm: Filipifoɔ 2:3.\nƐnsɛ sɛ kyɛwpa yɛ wo den. Nokwasɛm ni, sɛ wonni fɔ a, ɛyɛ den sɛ wobɛpa kyɛw. Nanso sɛ wo hokafo koraa na adi mfomso a, ɛnkyerɛ sɛ yɛ nea wopɛ biara. Enti mma no nyɛ wo den sɛ wobɛpa kyɛw. Nka sɛ mframa fa so a, asɛm no ara bɛdwo. Sɛ wopa kyɛw a, ɛbɛyɛ mmerɛw ama wo yere anaa wo kunu sɛ ɔno nso bɛpa wo kyɛw. Mode no saa, mobɛhu sɛ kyɛwpa abɛyɛ mo su.—Bible mu asɛm: Mateo 5:25.\nMa ɔnhu sɛ ɛyɛ w’ahiasɛm. Anoyie nyɛ kyɛwpa. Saa ara nso na sɛ woka sɛ, “Mepa wo kyɛw oo, mennim sɛ wobɛma asɛm yi aha wo saa” a, ɛno nso nyɛ kyɛwpa. Sɛ ɛyɛ wo sɛ womfom wo hokafo mpo a, kae sɛ ebia woayɛ biribi ma aha no, enti gye tom na pa kyɛw.\nGye tom. Obiara nni hɔ a mfomso nni ne ho. Enti gye tom sɛ wobɛtumi afom! Sɛ wosusu sɛ wodi bem mpo a, ebia w’ani so na ɛyɛ wo saa. Bible ka sɛ: “Deɛ ɔdi kan bɔ ne nkuro yɛ ɔteneneeni, na ne yɔnko ba a, ɔbɛhwehwɛ ne mu.” (Mmebusɛm 18:17) Sɛ wogye tom sɛ woyɛ nipa nti wobɛtumi adi mfomso a, ɛnneɛ ɛrenyɛ den koraa sɛ wobɛpa kyɛw.\n^ nky. 7 Wɔasesa din no bi.\n“Sɛdeɛ mopɛ sɛ nnipa yɛ mo no, monyɛ wɔn saa ara.”—Luka 6:31.\n“Momfiri ahobrɛaseɛ mu mmu afoforɔ sɛ wɔkyɛn mo.”—Filipifoɔ 2:3.\n“Wo ne no nsiesie asɛm no ntɛm.”—Mateo 5:25.\n“Kyɛwpa bɛtumi ama w’awareɛ mu nsɛm a ayɛ sɛ mmepɔ no adane nkofie nketenkete. Kyɛwpa bɛma wo hokafo ahu sɛ wodɔ no.”\n“Nea nti a yɛpa kyɛw ne sɛ asomdwoe ne anigye bɛba fie. Ɛnyɛ nea ɔdi fɔ anaa nea ɔdi bem ne asɛm no. Sɛ biribi ha wo yere anaa wo kunu a, yɛ nea wobɛtumi biara ma ne koma ntɔ ne yam.”\nƆdɔ a Bible taa ka ho asɛm no nyɛ ɔbaa ne barima ntam dɔ.


Yehowa Bɔɔ Wɔn Ho Ban Wɔ Bepɔw no So | Adesua\nDA BI anɔpa, ɔbea bi buee n’abɔnten pon, na ohui sɛ wɔakyekyere biribi ho da ne kwan ano. Ɔmaa so, na ɔhwɛɛ benkum ne nifa, nanso na obiara nni hɔ. Ɛbɛyɛ sɛ obi na obegyaw too hɔ anadwo no. Ɔfee ho hwɛe, na ntɛm ara na ɔbɔ wuraa dan mu kaa pon no toom. Ɛnyɛ nwonwa sɛ ɔkɔhyɛɛ dan mu ntɛm saa, efisɛ na ɛyɛ yɛn nhoma a wɔabara. Afei ɔde bɔɔ ne bo, na ɔbɔɔ mpae wɔ ne tirim daa Yehowa ase sɛ wama wanya honhom fam aduan.\nNsɛm a ɛte sɛɛ sii mpɛn pii wɔ Germany wɔ Nasi bere so. Bere a Nasifo bedii tumi afe 1933 no, wɔbaraa Yehowa Adansefo adwuma wɔ ɔman no mu. Richard Rudolph * a seesei wadi boro mfe 100 kae sɛ: “Ná yegye di paa sɛ onipa biara nni hɔ a obetumi ahyɛ mmara ma yɛagyae Yehowa asɛm ka na yɛagyae ne din bɔ.” Ɔtoaa so sɛ: “Asafo nhoma ne ade titiriw a na yɛde yɛ asɛnka adwuma no na yɛde sua ade. Nanso esiane sɛ na wɔabara yɛn adwuma no nti na nhoma no ho ayɛ den. Enti na yenhu sɛnea yɛbɛkɔ so ayɛ asɛnka adwuma no.” Richard hui sɛ obetumi aboa ma anuanom anya nhoma a wohia. Ná ɔbɛfa mmepɔw so wɔ sum mu na ayɛ saa.—Atem. 9:36.\nSUM ASE AGUADIFO AKWAN\nSɛ wonam Elbe (anaa Labe) asubɔnten no so na wode w’ani kyerɛ atifi a, wobɛkɔ akopue bepɔw bi (Krkonoše) a ɛwɔ Czech Republic ne Poland hye so. Bepɔw yi tenten nyinaa yɛ mita 1,600 pɛ, nanso ɛyɛ Europa beae bi a awɔw wɔ hɔ paa. Sukyerɛmma tɔ bua bepɔw no so bɛyɛ bosome asia. Ɛbɔ a emu yɛ duru tumi si prɛko pɛ, enti sɛ obi kɔ hɔ na wanhwɛ yiye a, n’ani bɛba ne ho so na ɛbɔ amene no.\nBepɔw yi adan ahye deda aman ne amantam mu. Esiane sɛ bepɔw yi so yɛ hu nti, na ɛyɛ den ma polisifo sɛ wɔbɛpasepase hɔ. Enti bere bi a atwam no na mpɔtam hɔfo pii wia wɔn ho de nneɛma fa hɔ kɔtɔn, na woyiyii akwan too hɔ. Afe 1933 kosi 1936 no, na bepɔw yi na ɛto Czechoslovakia ne Germany hye. Eduu baabi no na sum ase aguadifo no mfa hɔ bio, na Adansefo akokodurufo fii ase de asafo nhoma faa hɔ kɔmaa anuanom wɔ mmeaemmeae. Ná Richard ka Adansefo no ho. Saa bere no na ɔyɛ aberante.\nAnuanom mmarima ne mmea hyehyɛ wɔn ho te sɛ nea wɔrekɔhwehwɛ bepɔw no so; wɔkɔfa nhoma ba Germany\nAKWANTU A ƐYƐ HU\nRichard kae sɛ: “Edu Memeneda ne Kwasida a, mmerante bɛyɛ baason hyehyɛ wɔn ho te sɛ nea wɔretwa kwan akɔhwehwɛ bepɔw no so. Sɛ yefi Germany rekɔ a, na yetwa kilomita 16.5 foro bepɔw no kodu ahomegyebea bi a ɛde Špindlerův Mlýn wɔ Czech hye so. Ná eyi nyinaa gye yɛn bɛyɛ nnɔnhwerew abiɛsa. Saa bere no na Germanfo pii tete mpɔtam hɔ. Ná wɔn mu biako yɛ okuafo, na ɔpenee so sɛ ɔbɛboa anuanom. Na teaseɛnam na wɔde fa nnipa wɔ hɔ. Sɛ anuanom de nhoma no gu keteke mu fi Prague ba a, saa teaseɛnam yi na na okuafo no de kɔsoa. Ɔde nhoma no kosie baabi wɔ n’afuw mu. Akyiri yi na anuanom abɛfa kɔ Germany.”\nRichard toaa so sɛ: “Saa bere no, na wɔahyɛ da ayɛ bag a yɛde soa nneɛma a emu yɛ duru, enti yekodu afuw no mu a, na yɛahyehyɛ nhoma no agu mu. Ná obiara soa nneɛma a emu duru bɛyɛ kilogram 50.” Wosim anwummere kodu ansa na anim atetew sɛnea ɛbɛyɛ a obiara renhu wɔn. Na Ernst Wiesner yɛ ɔmansin sohwɛfo wɔ Germany saa bere no. Ɔkyerɛɛ nea wɔyɛ de bɔɔ wɔn ho ban. Ɔkae sɛ: “Ná wɔma anuanom baanu di anim bɛyɛ mita 100, na sɛ wohyia obi a na wɔasɔ wɔn kanea de akyerɛ sɛ obi reba. Sɛ anuanom a aka no hu kanea no a, na wɔakɔtɛw nwura mu atwɛn akosi sɛ anuanom baanu no bɛba abɛka akyerɛ wɔn sɛ kwan mu da hɔ. Nnawɔtwe biara na wɔwɔ asɛm a wɔka de kyerɛ sɛ kwan mu da hɔ.” Nanso na ɛnyɛ German polisifo a wɔhyɛ ntade bruu no nko ara na wɔn ho yɛ hu.\nRichard kae sɛ: “Da bi meyɛɛ adwuma kyɛe, enti anuanom dii kan wɔ Czech hye no so gyaw me. Bere a misiim no, na ade asa, na na ɛbɔ asi. Merekɔ nyinaa na osu retɔ enti awɔw te sii me so ma me ho wosow kyɛkyɛkyɛkyɛ. Meyerae wɔ nkyɛkyerɛ bi mu, na mitwaa me ho saa nnɔnhwerew pii. Ade kyee a anuanom rebɛsen na mihuu wɔn. Nnipa pii ayera wɔ bepɔw no so awuwu.”\nNnawɔtwe biara na anuanom akokodurufo yi kɔ bepɔw no so; wɔyɛɛ saa bɛyɛ mfe abiɛsa. Sɛ edu awɔwbere a, na wɔde wɔn bag bɔ wɔn akyi de biribi hyehyɛ wɔn anan fa sukyerɛmma no so. Ɛtɔ da a, anuanom bɛyɛ 20 ka wɔn ho bom kɔfa bepɔw no so awiabere. Ɛyɛ a wɔfa baabi a nkurɔfo ayiyi kwan ato no. Nea ɛbɛyɛ a nkurɔfo rennya adwene sɛ wɔyɛ nnipabɔnefo no, wɔma anuanom mmea bi ka wɔn ho. Ɛyɛ a wɔma anuanom mmea no bi di anim, na sɛ wohu sɛ asiane bi wɔ hɔ a, wɔtow wɔn kyɛw kɔ wim de bɔ wɔn kɔkɔ.\nBepɔw a sukyerɛmma abua so; ɛso fa yɛ hu\nSɛ anuanom fa sum mu kɔfa nneɛma no ba a, dɛn na wɔyɛ? Ná wɔatoto nneɛma dedaw, enti nhoma no bedui ara na wɔakɔkyekyɛ ama anuanom. Ná wɔyɛ no sɛn? Wɔhyehyɛ nhoma no te sɛ samina de kɔ keteke gyinabea wɔ Hirschberg. Afei, wɔde kɔ Germany man no mu baabiara. Ekodu baabi a ɛrekɔ a, anuanom mmarima ne mmea fa kwan bi so kyekyɛ ma anuanom. Ebi na onuawa bi nsa kae a yɛkaa ho asɛm mfiase no. Sɛ wohwɛ sɛnea na wɔayɛ nhyehyɛe de kyekyɛ nhoma no a, sɛ wonya kyere biako pɛ, anhwɛ a wɔn a aka nyinaa ho bɛka. Ampa ara, da koro biribi a wɔnhwɛ kwan sii.\nAfe 1936 mu no, polisifo huu beae biako a yɛde yɛn nhoma gu wɔ Berlin kurotia baabi. Wohuu nneɛma bi a efi Hirschberg aba, na na wɔakyekyere nneɛma abiɛsa bi afra mu. Polisifo no hwehwɛɛ mu araa huu onipa a ne nkyerɛwee wɔ ho no, na wɔkyeree no. Ɛno akyi no, wɔkyeree Richard Rudolph ne onua biako nso. Anuanom a wɔkyeree wɔn no kae sɛ nea ɛrekɔ so nyinaa fi wɔn. Eyi maa anuanom a aka nyaa kwan toaa so yɛɛ adwuma no. Ná ɛyɛ ayamhyehye adwuma, nanso wɔkɔɔ so yɛe.\nNEA YESUA FI MU\nAsafo nhoma a na anuanom de fa bepɔw no so ba Germany no na etwitwa gyee Adansefo no. Nanso ɛnyɛ bepɔw no nkutoo so na na wɔn kwan da. Ná akwan foforo wɔ hɔ a wɔfa so kɔ Czechoslovakia kɔfa nhoma ba kosii sɛ Germany asraafo kogyee Czechoslovakia bɔɔ so afe 1939. Adansefo a wɔwɔ Germany ne wɔn a wɔwɔ France, Netherlands, ne Switzerland de wɔn nkwa too wɔn nsam de nhoma ahorow kɔmaa wɔn nuanom a wɔretaa wɔn no.\nƐnnɛ yɛn mu dodow no ara nya asafo nhoma pii. Ebi wɔ CD so, ebi yɛ video, ɛnna ebi nso gu Intanɛt so. Sɛ yegye nhoma wɔ Ahenni Asa so oo, yɛtwe fi Intanɛt so wɔ jw.org oo, ɛwɔ hɔ ara a yɛn mu biara betumi abisa ne ho sɛ, ‘Ɛyɛ dɛn na yɛn nsa ka?’ Ɛnnɛ deɛ ebia anuanom nsɔre dasum mfa awɔw mu nnantew bepɔw so ansa na yɛn nsa aka nhoma a yehia, nanso momma yɛnkae sɛ yɛn mfɛfo gyidifo kum wɔn ho yɛ adwumaden ansa na yɛn nsa aka.\n^ nky. 3 Ná Richard wɔ Hirschberg Asafo mu wɔ Silesia. Seesei wɔfrɛ Hirschberg sɛ Jelenia Góra. Ɛwɔ Poland anafo fam.


Bible Mu Nsɛm Gibeonfo a Wonim Nyansa - Yehowa Adansefo Intanɛt Dwumadibea\nAFEI Kanaan asase no so nkurow pii siesiee wɔn ho sɛ wɔbɛko atia Israel. Wosusuwii sɛ wobetumi adi nkonim. Nanso Gibeon kurow a na ɛbɛn hɔ no mufo ansusuw saa. Wogye dii sɛ na Onyankopɔn reboa Israelfo, na na wɔmpɛ sɛ wɔbɛko atia Onyankopɔn. Enti wunim nea Gibeonfo no yɛe?\nWɔyɛe sɛ wɔbɛma ayɛ sɛ nea wofi akyirikyiri baabi. Enti mmarima no binom hyehyɛɛ ntade a atetew ne mpaboa a asɛɛsɛe. Wɔhyehyɛɛ nneɛma wɔ nkotoku a asunsuan mu de sii wɔn mfurum so, na wɔfaa abodoo a akyenkyen agye ntuw. Afei wɔkɔɔ Yosua nkyɛn kɔkae sɛ: ‘Yefi akyirikyiri na yɛaba, efisɛ yɛate Yehowa, mo Nyankopɔn kɛse, no ho asɛm. Yɛate nneɛma a ɔyɛ maa mo wɔ Misraim no nyinaa. Enti yɛn mpanyimfo kae sɛ yɛmfa aduan bi mmehyia mo, na yɛnka nkyerɛ mo sɛ: “Mo nkoa ne yɛn. Monhyɛ yɛn bɔ sɛ mo ne yɛn renko.” Mutumi hu sɛ yɛn ntade atetew esiane kwan no tenten nti, na yɛn abodoo akyenkyen agye ntuw.’\nYosua ne mpanyinfo a aka no gyee Gibeonfo no dii. Enti wɔhyɛɛ bɔ sɛ wɔne wɔn renko. Nanso nnansa akyi no wohui sɛ Gibeonfo no wɔ mpɔtam hɔ ara.\nYosua bisaa wɔn sɛ: ‘Dɛn nti na moka kyerɛɛ yɛn sɛ mufi akyirikyiri?’\nGibeonfo no buae sɛ: ‘Yɛyɛɛ saa efisɛ wɔka kyerɛɛ yɛn sɛ Yehowa mo Nyankopɔn no ahyɛ bɔ sɛ ɔde Kanaan asase yi nyinaa bɛma mo. Enti na yesuro sɛ mubekunkum yɛn.’ Nanso Israelfo no dii wɔn bɔhyɛ so, na wɔankunkum Gibeonfo no. Mmom no wɔde wɔn yɛɛ nkoa.\nYerusalem hene no bo fuwii sɛ Gibeonfo no ne Israel yɛɛ asomdwoe apam. Enti ɔka kyerɛɛ ahene baanan foforo sɛ: ‘Mommɛboa me mma yɛne Gibeonfo nko.’ Na saa na ahene baanum no yɛe. So na nyansa wom sɛ Gibeonfo ne Israel yɛɛ asomdwoe apam, a ɛmaa ahene yi de ɔko bɛtoaa wɔn anaa? Yebehu.\nƆkwan bɛn so na Gibeonfo no yɛ soronko wɔ Kanaanfo a wɔwɔ nkurow a ɛbemmɛn wɔn no ho?\nSɛnea mfonini no ma yehu no, dɛn na Gibeonfo no yɛe, na dɛn nti na wɔyɛɛ saa?\nBɔ bɛn na Yosua ne Israel mpanyimfo hyɛɛ Gibeonfo no, nanso nnansa akyi no, dɛn na ɛdaa adi?\nBere a ahene a wɔwɔ nkurow foforo mu tee sɛ Gibeonfo ne Israel ayɛ asomdwoe apam no, dɛn na wɔyɛe?\nKenkan Yosua 9:1-27.\nEsiane sɛ na Yehowa ahyɛ Israelfo no sɛ ‘wɔnsɛe asase no sofo nyinaa’ nti, suban bɛn na Gibeonfo a wɔansɛe wɔn no ma yehu wɔ ne ho? (Yos. 9:22, 24; Mat. 9:13; Aso. 10:34, 35; 2 Pet. 3:9)\nƆkwan bɛn so na Yosua yɛɛ nhwɛso maa Kristofo a wɔwɔ hɔ nnɛ denam apam a wɔne Gibeonfo no yɛe a odii so no mu? (Yos. 9:18, 19; Mat. 5:37; Efe. 4:25)\nKenkan Yosua 10:1-5.\nNnipakuw kɛse no suasua Gibeonfo no wɔ kwan bɛn so, na ɛma nkurɔfo yɛ wɔn dɛn? (Yos. 10:4; Sak. 8:23; Mat. 25:35-40; Adi. 12:17)


KENKAN WƆ Afrikaans Albanian Amharic Arabic Armenian Aymara Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hmong (White) Hungarian Igbo Iloko Indonesian Italian Japanese Kazakh Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Lingala Lithuanian Luganda Luo Macedonian Malagasy Maltese Maya Mazatec (Huautla) Mongolian Moore Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Tswana Turkish Twi Ukrainian Umbundu Venda Vietnamese Wayuunaiki Xhosa Yoruba Zande Zulu\n“Awo ntoatoaso kɔ, na awo ntoatoaso ba, na asase de, etim hɔ daa.”—ƆHENE SOLOMON A ƆTENAA ASE TETE. *\nTete Bible kyerɛwfo yi ani so no, sɛ wode nnipa nkwa nna toto sɛnea asase akyɛ no ho a, yɛn nkwa nna nnu baabiara. Mfe mpempem pii ni, awo ntoatoaso akɔ aba, nanso asase te nea ɛte, na abɔde a nkwa wom atena so abɛsi nnɛ.\nƐfi wiase ko a ɛto so mmienu akyi reba no, nsakrae pii na aba. Bɛyɛ mfe 70 ni, nnipa anya nkɔanim wɔ nneɛma pii mu. Ebi ne mfiri a wɔde tu kwan te sɛ wimhyɛn, kar, ne nea ɛkeka ho. Akwan a wɔfa so di nkitaho ne abɛɛfo mfiridwuma ho nimdeɛ nso, nnipa anya nkɔanim wom kɛse. Ɛnnɛ, nnipa pii te yiye koraa sen sɛnea na wɔhwɛ kwan mpo. Bere koro no ara mu nso, nnipa dodow a wɔwɔ asase so abu abɔ ho mprɛnsa.\nNanso nkɔanim a nnipa anya yi nyinaa, ɛde asɛm nam. Nneɛma a nnipa yɛ no, ɛresɛe asase no ara ama ebinom kyerɛ sɛ anhwɛ a ɛbɛdu bere bi no, abɔde biara rentumi ntena so bio. Abɔde mu nyansahufo mpo ka sɛ, ɛnnɛ paa na nnipa nneyɛe resɛe asase kɛse.\nBible ka too hɔ sɛ, bere bi bɛba a nnipa ‘bɛsɛe asase.’ (Adiyisɛm 11:18) Nnipa binom ntumi nhu sɛ saa bere no ni anaa. Ɛnde ɛhe na asase bɛsɛe akɔdu? Ɛbɛgye nsam koraa anaa? Nnipa bɛma asase no atetew apansam a wɔyɛ no hwee a ɛnyɛ yiye?\nƐBƐGYE NSAM ANAA?\nSɛe a asase yi resɛe no, ɛbɛdu bere bi no na agye nsam anaa? Nyansahufo binom te nka sɛ baabi a asase no asɛe akɔdu no, ɛyɛ den sɛ wɔbɛhu. Ɛno nti, wɔsuro sɛ anhwɛ a ɛbɛdu baabi no, wim nsakrae a yɛnhwɛ kwan bɛtumi de atoyerɛnkyɛm aba.\nSɛ wokɔ asase no fã bi a, nsukyenee nko ara na ɛwɔ hɔ. Sɛnea wim reyɛ hyew no, ebinom gye di sɛ, ɛkɔ so saa ara a, ɛbɛdu baabi no, saa nsukyenee no nyinaa bɛnan. Nea ɛte ne sɛ, nsukyenee no kata po so. Nsukyenee no yɛ fitaa, enti ɛtumi owia paa. Nanso ɛpo nsu a ɛwɔ ase no de, esiane sɛ ani yɛ tumm nti, owia bɔ a ɔhyew gyina mu kyɛ, na ɛma nsukyenee a ɛkata so no nan ntɛmntɛm. Sɛ tebea no ansesa a, nsukyenee no bɛnan ara ama ɛpo ayiri, na ɛno bɛtumi akɔfa atoyerɛnkyɛm abrɛ nnipa ɔpepem pii.\nSƐE ARA NA ASASE RESƐE\nNnipa abɔ mmɔden de nneɛma pii agugu akwan mu sɛnea ɛbɛma asase a ɛresɛe no agyae. Ɔkwan a wɔabɔ ho dawuru akyɛ paa mu baako ne sɛ wɔbɛhyɛ nnipa nkuran ma wɔde abɔde mu nneɛma adi dwuma nyansam. Akɔsi sɛn?\nAwerɛhosɛm ne sɛ, yɛn tebea akɔyɛ sɛ obi a ɔde ka na ɔntumi ntua. Nanso sika a ɔhia nti, ɔnnyae bosea bɔ. Ɛno nti, daa na ɛka no reyɛ kɛse. Nnipa nso, asase so nneɛma bi wɔ hɔ a yɛhia na yɛatumi atena nkwa mu. Ebi ne nsu, nnua ne nea ɛkeka ho. Nanso seesei, sɛnea nnipa de saa nneɛma no di dwuma ntɛmntɛm nti, nea ɛbɛhyɛ anan no nnu nea yɛhia. Dɛn na yɛbɛtumi ayɛ wɔ tebea no ho? Obi a ɔwɔ abɔde ho nimdeɛ kaa no pen sɛ: “Nea ɛwom ara ne sɛ, ɛba asase no so hwɛ a, yɛnhu yɛn ho ano.” Nea ɛrekɔ so ne Bible mu asɛm yi hyia sɛ: “Enni onipa nsam, sɛnea ɔnam a obetutu n’anammɔn.”—Yeremia 10:23.\nNanso anigyesɛm ne sɛ, Bible aka sɛ Ɔbɔadeɛ Nyankopɔn renhwɛ mma asase so nneɛma nsa koraa. Dwom 115:16 ka sɛ: “Asase de, [Onyankopɔn de] ama nnipa mma.” Enti yɛn asase yi yɛ “akyɛde pa” a efi yɛn soro Agya hɔ. (Yakobo 1:17) Wohwɛ a, Onyankopɔn bɛkyɛ yɛn biribi a ɛrenkyɛ ɛbɛsɛe? Dabida! Sɛ yɛhwɛ sɛnea Onyankopɔn bɔɔ yɛn asase yi a, ɛma yɛhu sɛ ɔrenyɛ saa.\nNEA ƆBƆADEƐ NO ABƆ NE TIRIM SƐ ƆBƐYƐ\nGenesis nhoma a ɛwɔ Bible mu no ma yɛhu sɛnea Onyankopɔn tɔɔ ne bo ase nwenee asase. Bible ka sɛ mfiase no, na “asase no wɔ hɔ kwa a hwee nni so, na na esum kata . . . ani.” Nanso ɛsan ka sɛ, saa bere no, na “nsu” wɔ asase so. Nsu nso, yɛnim sɛ ɛhia ma nkwa. (Genesis 1:2) Afei Onyankopɔn kaa sɛ: “Hann mmra.” (Genesis 1:3) Ɛbɛyɛ sɛ saa bere no na owia hann duu asase so nea ɛdi kan koraa. Bible toa so sɛ asase kesee ne ɛpo bae. (Genesis 1:9, 10) Afei ‘sare fifii asase so, na afifide a ɛsow aba ne nnua a ɛsow aba’ nso bae. (Genesis 1:12) Nneɛma a ɛma nkwa tena asase so te sɛ ɔkwan a afifide fa so yɛ aduan no, afei de, na asase anya ne nyinaa. Dɛn nti na Onyankopɔn yɛɛ eyinom nyinaa?\nOdiyifo Yesaia a ɔtenaa ase tete no kaa Onyankopɔn ho asɛm sɛ: “Nea . . . ɔnwenee asase na ɔyɛe de tim hɔ, nea wammɔ no hunu na mmom ɔnwenee sɛ wɔntena so no.” (Yesaia 45:18) Eyi kyerɛ sɛ, Onyankopɔn bɔɔ asase sɛ nnipa ntena so daa.\nNanso nea ɛhaw adwene ne sɛ, akyɛde fɛfɛ a Onyankopɔn de ama yɛn yi, nnipa nhu so hwɛ. Ɛno nsesaa nea enti ɔbɔɔ asase no. Ɔbarima bi a ɔtenaa ase tete mmere mu kae sɛ: “Onyankopɔn nyɛ onipa na wadi atoro, na ɔnyɛ ɔdesani na wanu ne ho. Waka biribi a ɔrenyɛ anaa?” (Numeri 23:19) Nea ɛwom ne sɛ, Onyankopɔn renhwɛ mma asase no nsɛe. Ɛrenkyɛ koraa, ɔbɛsɛe wɔn a “wɔresɛe asase no.”—Adiyisɛm 11:18.\nYƐN FIE ARA NE HA\nYesu Kristo kaa wɔ ne Bepɔw so Asɛnka no mu sɛ: “Anigye ne wɔn a wodwo, efisɛ wobenya asase no.” (Mateo 5:5) Asɛnka no ara mu no, Yesu kyerɛɛ ɔkwan a wɔbɛfa so agye asase asi yiye. Enti ɔka kyerɛɛ n’akyidifo sɛ wɔmmɔ mpae sɛ: “W’ahenni mmra. W’apɛde nyɛ hɔ wɔ asase so te sɛ ɔsoro.” Nea enti a Onyankopɔn bɔɔ asase no, ɔkwan biara so, Onyankopɔn Ahenni bɛma aba mu.—Mateo 6:10.\nNsakrae kɛse a Ahenni no de bɛba no, Onyankopɔn kaa ho asɛm sɛ: “Hwɛ! mereyɛ nneɛma nyinaa foforo.” (Adiyisɛm 21:5) Saa asɛm yi kyerɛ sɛ Onyankopɔn bɛbɔ asase foforo asi nea ɛwɔ hɔ yi ananmu anaa? Dabi. Enhia sɛ ɔbɛyɛ saa efisɛ asase no de, ɛho nni asɛm. Mmom, “wɔn a wɔresɛe asase no,” kyerɛ sɛ, nnipa nniso a ɛwɔ hɔ nnɛ no, wɔn na Onyankopɔn bɛsɛe wɔn. Afei, “ɔsoro foforo ne asase foforo” bɛba abɛsi nnipa nhyehyɛe a ɛwɔ hɔ nnɛ no ananmu. Nea ɛno kyerɛ ne sɛ, ɔsoro aban a ɛne Onyankopɔn Ahenni no bɛdi nnipa pa so wɔ asase so.—Adiyisɛm 21:1.\nAfei, asase so nneɛma a nnipa ama ɛreyɛ asa no, Onyankopɔn bɛsan ama asi ne dedaw mu sɛnea ɛbɛyɛ a nkwa bɛtumi akɔ so atena asase so. Yɛbɛka a, yɛn tebea a na ɛte sɛ obi a ɔde ka na ontumi ntua no bɛsesa. Ɛbɛyɛ te sɛ nea Onyankopɔn atua yɛn aka no nyinaa ama yɛn. Honhom kronkron maa odwontofo no kyerɛw nea Onyankopɔn bɛyɛ no ho asɛm sɛ: “Woadan w’ani abɛhwɛ asase, na woama no nnepa bebree; woma ɛdɔre pii.” Wim tebea renyɛ basabasa bio, na Onyankopɔn bɛhyira asase no. Enti asase bɛdan paradise ama aduan pii aba.—Dwom 65:9-13.\nNá ɔbarima bi a wɔfrɛ no Pyarelal yɛ ɔkyerɛwfo ma kan Indiafo nyamesom kannifo Mohandas Gandhi. Ɔkyerɛ a, bere bi Gandhi kaa sɛ: “Nneɛma a nnipa hia nyinaa, wɔbɛnya no asase so, nanso nea anibere nti nnipa pere de, wɔrennya.” Nea akɔfa asase haw aba nyinaa ne nnipa suban. Enti Onyankopɔn Ahenni no bɛhwɛ ama nnipa suban asesa. Odiyifo Yesaia ka too hɔ sɛ, sɛ Ahenni no ba a, “wɔrenyɛ bɔne na wɔrensɛe ade bio,” kyerɛ sɛ, obiara renyɛ ne yɔnko bɔne na obiara rensɛe asase bio. (Yesaia 11:9) Yɛreka yi, ɛnnɛ mpo, nnipa ɔpepem pii a wɔfi mmaa nyinaa resua Onyankopɔn mmara a ɛdi mu no ho ade. Wɔretete wɔn ama wɔadɔ Onyankopɔn ne wɔn yɔnko, na wɔahu sɛnea wɔbɛkyerɛ nneɛma ho anisɔ. Afei nso, wɔrekyerɛ wɔn ɔkwan a wɔbɛfa so ahwɛ asase so nneɛma a atwa yɛn ho ahyia no so yiye, ne sɛnea wɔde saa nneɛma no bɛdi dwuma yiye. Bio nso, wɔrekyerɛ wɔn sɛnea wɔbɛbɔ wɔn bra ama ɛne Ɔbɔadeɛ atirimpɔw ma nnipa ne asase no ahyia. Yɛbɛtwa no tiawa a, wɔresiesie wɔn ama asase so paradise asetena.—Ɔsɛnkafo 12:13; Mateo 22:37-39; Kolosefo 3:15.\nOnyankopɔn renyɛ nhwɛhaa mma asase fɛfɛ yi nsɛe kwa\nAdebɔ ho asɛm a ɛwɔ Genesis no wie sɛ: “Onyankopɔn huu biribiara a wayɛ, na na eye paa.” (Genesis 1:31) Enti Onyankopɔn renyɛ nhwɛhaa mma asase fɛfɛ yi nsɛe kwa. Daakye, Yehowa Nyankopɔn, Ɔbɔadeɛ a ɔdɔ yɛn no bɛsiesie asase no. Ɛno ma yɛn akomatɔyam. Wahyɛ bɔ sɛ: “Treneefo benya asase no adi, na wɔatena so daapem.” (Dwom 37:29) Ɛno nti, ɛmmra sɛ wo nso, wobɛka “treneefo” no ho, na asase ayɛ wo fie afebɔɔ.\n^ nky. 3 Ɛfi Ɔsɛnkafo 1:4. Bible mu na ɛwɔ.\nYɛn Asase Yi, Nnipa Nhu So Hwɛ\nEwim. “Akyinnye biara nni ho sɛ ewim, ɛpo, ne Asase so yɛ ara na ɛreyɛ hyew . . . Ɛfi afe 1950 no, ade titiriw a ɛde saa ɔhyew no aba ne nnipa nneyɛe.”—Amerika Adwumakuw a Ɛhwɛ Wim Nsakrae So. Afe 2012 na wɔde too gua.\nAsase. “Sɛ wokyɛ asase mu mmienu a, bɛyɛ fã de, nnipa nneyɛe ama asesa koraa. Ɛno akɔfa ɔhaw pii aba afifide ne mmoa so ma sɛnea afifide nya nnuannuru fi asase mu, . . . ne wim nsakrae nyinaa ho aka.”—Global Change and the Earth System.\nƐpo. “Ɛpo no fã kɛse no ara (bɛyɛ 100 mu nkyekyɛm 85) de, wɔayi emu mpataa araa ma ɛso atew koraa anaa ɛreyɛ asa. Baabi nso wɔ hɔ a, afei na mpataa no resan adɔre.”—BBC, September 2012.\nAfifide Ne Mmoa. “Nyansahufo pii adwene yɛ wɔn sɛ . . . ɛrenkyɛ, [afifide ne mmoa pii ase bɛtɔre], na wɔn ase bɛtɔre ntɛmntɛm asen bere biara wɔ Asase abakɔsɛm mu. Ɛho sobo no, yɛrentumi mfa mmɔ obiara sɛ nnipa.”—Ɛfi science.nationalgeographic.com.\nYɛn Asase Yi\nWɔayɛ yɛn asase yi wɔ ɔkwan bi so a ɛma nnipa, mmoa, ne afifide tumi tena so. Ɛho nhwɛso ne sɛ, owia bɔ a, afifide twe mu ahoɔden, na ɛde ahoɔden no keka nsu, nnuannuru ne mframa a nnipa ne mmoa ahome apue no bom de yɛ aduan ne mframa pa, na ɛma nnipa ne mmoa nya bi home. Nnipa ne mmoa home mframa pa yi kɔ wɔn mu a, mframa a wɔhome pue no, afifide no nso gye. Ɛkɔ ba saa ara, na ɛno ma nkwa tumi tena hɔ afebɔɔ.\nƐno nti, ɛfata paa sɛ wɔka Onyankopɔn ho asɛm sɛ nea “ɔde ne nyansa maa asase tim hɔ.” (Yeremia 10:12) Sɛnea Bible ho ɔbenfo bi kae no, “asase no fã a yɛtumi tena no, wɔasiesie no yiye ama nnipa.”\nText Baabi a wubetumi atwe nneɛma akenkan ƆWƐN-ABAN September 2014 | Nnipa Bɛtetew Asase Apansam no Anaa?\nAudio Baabi a wubetumi atwe nneɛma abɔ atie ƆWƐN-ABAN September 2014 | Nnipa Bɛtetew Asase Apansam no Anaa?


Yefta Babaa no ne Yefta Bɔhyɛ | Nea Mmofra Betumi Asua Afi Bible Mu\nIsraelfo no san poo Yehowa, na wɔkɔsom abosom bio. Bere a Ammonfo bɛto hyɛɛ Israelfo so ne wɔn koe no, abosom no antumi ammoa Israelfo no. Israelfo no huu amane mfe pii. Akyiri yi koraa no, wɔka kyerɛɛ Yehowa sɛ: ‘Yɛayɛ bɔne. Yɛsrɛ wo, gye yɛn fi yɛn atamfo nsam.’ Israelfo no sɛee wɔn abosom no, na wofii ase som Yehowa bio. Ná Yehowa mpɛ sɛ wɔkɔ so hu amane.\nEnti Yehowa paw ɔbarima bi a onim ɔko sɛ onni Israelfo no anim na wɔnkɔko ntia Ammonfo no. Ná yɛfrɛ ɔbarima no Yefta. Ɔka kyerɛɛ Yehowa sɛ: ‘Sɛ woboa yɛn ma yedi nkonim wɔ ɔko yi mu a, mehyɛ wo bɔ sɛ, sɛ meba fie a, obiara a obedi kan afi me fie abehyia me no, mede no bɛma wo.’ Yehowa tiee Yefta mpaebɔ, na ɔboaa no ma odii nkonim wɔ ɔko no mu.\nBere a Yefta san baa fie no, ne babaa na odii kan behyiaa no. Ná odi no bakoro. Yefta babaa no de mpintin ne asaw na ebehyiaa no. Dɛn na na Yefta bɛyɛ? Ɔkaee ɛbɔ a wahyɛ Yehowa no, na ɔkaa sɛ: ‘Ao me ba! Woatew me koma. Mahyɛ Yehowa bɔ. Sɛ medi so a, gye sɛ mema wokɔsom wɔ asɔrefie wɔ Silo.’ Ne babaa no nso ka kyerɛɛ no sɛ: ‘Paapa, sɛ woahyɛ Yehowa bɔ a, ɛnde di so. Nea merebisa ara ne sɛ, ma me ne me nnamfo nkodi bosome mmienu wɔ mmepɔw so. Ɛno akyi no, mɛkɔ.’ Yefta babaa no dii nokware, ɔsom wɔ asɔrefie hɔ ne nkwa nna nyinaa. Afe biara, na ne nnamfo kɔ Silo kɔsra no.\n“Nea ɔpɛ ne babarima anaa ne babea asɛm sen me no nsɛ me.”—Mateo 10:37\nNsɛmmisa: Ɛbɔ bɛn na Yefta hyɛe? Dɛn na Yefta babaa no yɛe wɔ ne papa bɔhyɛ no ho?\nAtemmufo 10:6–11:11; 11:29-40; 1 Samuel 12:10, 11\nƐbɔ bɛn na Yefta babea no dii so? Dɛn na yebetumi ayɛ de asuasua no?


Yesu ne nʼasuafo no fii hɔ kɔɔ mpoano. Nnipadɔm fifi Galilea, Yudea, Yerusalem, Idumea, Asubɔnten Yordan agya, Tiro ne Sidon fam nyinaa, tu dii Yesu akyi. Efisɛ na nʼanwonwade a ɔyɛ no atrɛw mmaa nyinaa enti na ebinom pɛ sɛ wɔbɛhwɛ no. Ɔka kyerɛɛ nʼasuafo no se, wɔmpɛ ɔkorow bi nsi nkyɛn baabi, na sɛ nnipadɔm no kyere ne so wɔ mpoano hɔ a, watena mu akɔ. Da no, na wasa nyarewa bebree a ne saa nti na ayarefo no ba ara na wɔreba a wɔpɛe sɛ wɔde wɔn nsa ka nʼatade. Bere biara a wɔn a wɔwɔ ahonhommɔne no bi behu no no, wotwa hwe fam, wosow biribiri, ka se, “Woyɛ Onyankopɔn Ba.” Nanso ɔbɔɔ wɔn ano se, wɔnkyerɛ onipa ko a ɔyɛ.


19 Ɛnna Hiob buae sɛ: 2 “Mobɛteetee me kra+ akosi da bɛn,Na mode nsɛm bebubu me+ akosi da bɛn? 3 Mpɛn du ni na moaka m’anim;Ɛnyɛ mo aniwu sɛ mode mo ani asi me so.+ 4 Sɛ madi mfomso+ mpo a,Me ara me so na me mfomso bɛda. 5 Sɛ moma mo ho so tia me,+Na mokyerɛ sɛ m’ahohora fata me a,+ 6 Ɛnde munhu sɛ ɛyɛ Onyankopɔn na wadaadaa me,Na ɔde n’atena abua me so.+ 7 Hwɛ! Meteɛm sɛ: ‘Asɛm ato me!’ nanso obiara nnye me so;+Meteɛm sɛ wɔmmoa me, nanso wommu atɛntrenee.+ 8 Ɔde abo fasu asiw me kwan,+ na mantumi antra;Na ɔde sum akata m’atempɔn so.+ 9 Wagye m’anuonyam afi me nsam,+Na wayi me ti so abotiri kɔ. 10 Ɔtwe me hwe afã nyinaa, na meyera;Na otutu m’anidaso sɛ dua. 11 N’abufuw nso huru wɔ me so,+Na obu me sɛ ne tamfo daa. 12 N’asraafo bom ba, na wɔbɔ me ho nsra;+Wotwa me ntamadan ho hyia. 13 Wayi m’ankasa me nuanom afi me ho kɔ akyirikyiri,+Na wɔn a wonim me no, wɔatwe wɔn ho afi me ho. 14 Nnipa a wɔbɛn me nni hɔ bio,+Na wɔn a minim wɔn mpo werɛ afi me; 15 Ahɔho a wɔtete me fie+ nnim me bio; na me mmaawa mpo bu me ɔnanani;Mayɛ ɔmamfrani wɔn ani so. 16 Mefrɛ m’akoa, nanso onnye me so.Mibue m’ano mesrɛ no sɛ onhu me mmɔbɔ. 17 M’ahome mpo bɔn me yere,+Na me maame yafumma nso, wɔmpɛ me ho hua. 18 Mmarimaa nso apo me;+Nea ehia ara ne sɛ mɛsɔre, na wɔafi ase rekasa tia me. 19 Mmarima a me ne wɔn bɔ nyinaa kyi me,+Na wɔn a medɔ wɔn asɔre atia me.+ 20 Me were ne me honam asa ma aka nnompe;+Me ne owu bɔ mpunimpu.* 21 Munhu me mmɔbɔ, munhu me mmɔbɔ, O me nnamfo,+Na Onyankopɔn na ɔde ne nsa aka me.+ 22 Adɛn nti na moretan m’ani sɛ Onyankopɔn,+Na me honam mmee mo? 23 O sɛ anka wɔrekyerɛw me nsɛm ato hɔ ɛ!O sɛ anka wɔrekyerɛw wɔ nhoma mu ɛ! 24 Sɛ anka wɔde dade kyerɛwdua ne sumpii rekyerɛw+Agu ɔbotan ho ma atena hɔ daa ɛ! 25 Me de, minim sɛ me gyefo+ te ase,Na mekɔ a, ɔbɛsɔre agyina+ dɔte so. 26 Sɛ wɔworɔw me honam wie a,—nea ɛbɛyɛ ni!Bere a me honam asa awie mpo no, mehu Onyankopɔn; 27 Ɔno na me ara mehu no,+M’aniwa na mede behu no, na ɛnyɛ ɔhɔho bi de.M’asaabo a ɛwɔ me mu asa. 28 Na moka sɛ, ‘Dɛn nti na ose yɛretan n’ani?’+Na mokyerɛ sɛ asɛm no fi me ara. 29 Munsuro nkrante,+Efisɛ nkrante na wɔbɛma so atia mfomso,Na moahu sɛ ɔtemmufo bi wɔ hɔ.”+\n^ Nea ɛkyerɛ ankasa ne, “Me sẽ ho were na mede fii mu fii.”


Ɔhene Nebukadnesar yɛɛ sika kɔkɔɔ honi (1-7)\nƆkae sɛ obiara nsom ohoni no (4-6)\nWɔbɔɔ Hebrifo baasa no sobo sɛ wɔantie ɔhene asɛm (8-18)\n“Yɛrensom w’anyame no” (18)\nWɔtow wɔn guu fononoo a ogya redɛw brambrambram wɔ mu no mu (19-23)\nWoyii wɔn fii ogya no mu anwonwakwan so (24-27)\nƆhene no yii Hebrifo Nyankopɔn no ayɛ (28-30)\n3 Ɔhene Nebukadnesar yɛɛ sika kɔkɔɔ honi bi a ne tenten yɛ basafa 60,* na ne tɛtrɛtɛ yɛ basafa 6.* Ɔde sii Dura asaasetraa no so wɔ Babilon mantam no mu. 2 Ɛnna Ɔhene Nebukadnesar somae sɛ wɔnkɔfrɛfrɛ ɔhene asoafo ne atitiriw ne amradofo ne afotufo ne afotosanfo ne atemmufo ne asɛnnifo ne amantam no so ahwɛfo nyinaa sɛ wɔmmra guabɔ a Ɔhene Nebukadnesar de rehyira ne honi so no ase. 3 Enti ɔhene asoafo ne atitiriw ne amradofo ne afotufo ne afotosanfo ne atemmufo ne asɛnnifo ne amantam no so ahwɛfo nyinaa behyiae sɛ wɔreba ohoni a Ɔhene Nebukadnesar rebehyira so no ase bi. Na wobegyinagyinaa ohoni a Nebukadnesar de asi hɔ no anim. 4 Na ɛsɛn* no teɛɛm denneennen sɛ: “Nkurɔfo, aman, ne nnipa a moka kasa horow, wɔreka akyerɛ mo sɛ, 5 sɛ mote abɛn, atɛntɛbɛn, sambuka sanku, sankuwa, sanku, atɛntɛbɛn kɛse, ne nnwonto nneɛma a aka no nyinaa nnyigyei a, mummutubutuw fam nsom sika kɔkɔɔ honi a Ɔhene Nebukadnesar de asi hɔ no. 6 Obiara a wammutuw fam ansom no no, ɛhɔ ara, wɔbɛtow no ato fononoo a ogya redɛw brambrambram wɔ mu no mu.”+ 7 Ɛno nti, bere a nkurɔfo no nyinaa tee abɛn, atɛntɛbɛn, sambuka sanku, sankuwa, sanku, ne nnwonto nneɛma a aka no nyinaa nnyigyei no, nkurɔfo, aman, ne nnipa a wɔka kasa horow no nyinaa butubutuw fam, na wɔsom sika kɔkɔɔ honi a Ɔhene Nebukadnesar de asi hɔ no. 8 Saa bere no, Kaldeafo bi bae bɛbɔɔ Yudafo no sobo.* 9 Wɔbɛka kyerɛɛ Ɔhene Nebukadnesar sɛ: “O ɔhene, nya nkwa daa. 10 Ɔhene, wo na wohyɛɛ mmara sɛ onipa biara a ɔbɛte abɛn, odurugya, sambuka sanku, sankuwa, sanku, atɛntɛbɛn, ne nnwonto nneɛma a aka no nyinaa nnyigyei no, ommutuw fam nsom sika kɔkɔɔ honi no; 11 na nea wammutuw fam ansom no no, wɔde no bɛto fononoo a ogya redɛw brambrambram wɔ mu no mu.+ 12 Yudafo bi wɔ hɔ a woayi wɔn sɛ wɔnhwɛ Babilon mantam no so. Wɔn ne: Sadrak, Mesak ne Abednego.+ Ɔhene, saa mmarima yi mmu wo. Wɔnsom w’anyame, na sika kɔkɔɔ honi a wode asi hɔ no nso, wose wɔrensom no.” 13 Ɛnna Nebukadnesar bo fuwii denneennen, na ɔkae sɛ wɔnkɔfa Sadrak, Mesak ne Abednego mmra. Enti wɔkɔfaa mmarima yi baa ɔhene anim. 14 Na Nebukadnesar bisaa wɔn sɛ: “Sadrak, Mesak, ne Abednego, ɛyɛ ampa sɛ monsom m’anyame,+ na sika kɔkɔɔ honi a mede asi hɔ no nso, muse morensom no? 15 Afei, sɛ moayɛ krado sɛ mote abɛn, odurugya, sambuka sanku, sankuwa, sanku, atɛntɛbɛn, ne nnwonto nneɛma a aka no nyinaa nnyigyei, na mubebutuw fam asom ohoni a mayɛ no a, ɛnde me ne mo nni asɛm. Na sɛ moansom no a, ɛnde ɛhɔ ara, wɔde mo begu fononoo a ogya redɛw brambrambram wɔ mu no mu. Na onyame bɛn na obetumi agye mo afi me nsam?”+ 16 Ɛnna Sadrak, Mesak, ne Abednego buaa ɔhene sɛ: “O Nebukadnesar, enhia sɛ yɛma wo mmuae biara wɔ asɛm yi ho. 17 Sɛ ɛba no saa a, yɛn Nyankopɔn a yɛsom no no betumi agye yɛn afi fononoo a ogya redɛw brambrambram wɔ mu no mu, na obetumi agye yɛn afi wo nsam, O ɔhene.+ 18 Na sɛ amma saa mpo a, ɔhene, yɛpɛ sɛ wuhu sɛ, yɛrensom w’anyame no, na sika kɔkɔɔ honi a wode asi hɔ no nso, yɛrensom no.”+ 19 Na Nebukadnesar bo fuw Sadrak, Mesak, ne Abednego denneennen maa n’anim* sesae koraa. Na ɔkae sɛ wɔmma fononoo no mu nyɛ hyew mpɛn ason nkyɛn sɛnea wɔtaa yɛ no no. 20 Na ɔka kyerɛɛ mmarima ahoɔdenfo bi a wɔka n’asraafo no ho sɛ wɔnkyekyere Sadrak, Mesak, ne Abednego, na wɔnkɔtow wɔn ngu fononoo a ogya redɛw brambrambram wɔ mu no mu. 21 Enti wɔkyekyeree mmarima yi bere a na wɔn ntama, wɔn ntaade, wɔn abotiri, ne wɔn ho ntaade foforo da so hyehyɛ wɔn, na wɔtow wɔn guu fononoo a ogya redɛw brambrambram wɔ mu no mu. 22 Esiane sɛ na ɔhene asɛm no mu yɛ den paa, na fononoo no mu ayɛ hyew aboro so nti, mmarima a wɔde Sadrak, Mesak, ne Abednego kɔe no mmom na ogyaframa no kunkum wɔn. 23 Na mmarima baasa yi, Sadrak, Mesak, ne Abednego de, wɔhwehwee fononoo a ogya redɛw brambrambram wɔ mu no mu bere a na wɔakyekyere wɔn. 24 Ɛnna Ɔhene Nebukadnesar koma tui, na ɔyɛɛ ntɛm sɔree. Na obisaa ɔhene mpanyimfo no sɛ: “Ɛnyɛ mmarima baasa na yɛkyekyeree wɔn tow wɔn guu ogya no mu?” Wobuaa ɔhene sɛ: “Ɛyɛ ampa, O ɔhene.” 25 Ɛnna ɔkae sɛ: “Hwɛ! Mihu mmarima baanan a wɔnenam ogya no mu. Wɔnkyekyeree wɔn, na wɔn ho ntɔɔ kyima, na nea ɔto so anan no te sɛ anyame no ba bi.” 26 Na Nebukadnesar bɛn fononoo a ogya redɛw brambrambram wɔ mu no ano. Na ɔkae sɛ: “Sadrak, Mesak, ne Abednego, Ɔsorosoroni Nyankopɔn no+ nkoa, mumpue mmra!” Na Sadrak, Mesak, ne Abednego pue fii ogya no mu bae. 27 Na ɔhene asoafo ne atitiriw ne amradofo ne ɔhene mpanyimfo a ahyia hɔ no+ hui sɛ ogya no anyɛ wɔn nipadua hwee;*+ wɔn ti nwi baako mpo anhyew, wɔn ntama nso, sɛnea na ɛte ara na na ɛte, na na wusiw biara nnyee wɔn ho.* 28 Ɛnna Nebukadnesar kae sɛ: “Ayeyi nka Sadrak, Mesak, ne Abednego Nyankopɔn+ a wasoma ne bɔfo ama wabegye ne nkoa no. Wɔde wɔn ho too no so, na wɔantie ɔhene asɛm. Ná wɔayɛ krado sɛ wobewu* sen sɛ wɔbɛkotow anaa wɔbɛsom onyame bi aka wɔn ankasa Nyankopɔn no ho.+ 29 Ɛno nti, merehyɛ mmara sɛ, nkurɔfo, aman, ne nnipa a wɔka kasa horow nyinaa, obiara a ɔbɛka asɛm bi atia Sadrak, Mesak, ne Abednego Nyankopɔn no, wobetwitwa ne mu asinasin, na wɔadan ne fi amansan agyananbea,* efisɛ onyame biara nni hɔ a obetumi agye onipa sɛ oyi.”+ 30 Na ɔhene maa Sadrak, Mesak, ne Abednego dibea kɛse* wɔ Babilon mantam no mu.+\n^ Bɛyɛ mita 27 (anm. 88). Hwɛ Nkh. B14.\n^ Bɛyɛ mita 2.7 (anm. 8.8). Hwɛ Nkh. B14.\n^ Obi a ɔyɛ adwuma wɔ ahemfi. Ɔtaa bɔ dawuru, na ɔma guabɔ ase tɛm dinn.\n^ Anaa “betwaa asɛm too Yudafo no so.”\n^ Anaa “ne suban.”\n^ Anaa “annya wɔn nipadua so tumi.”\n^ Anaa “ogya ho hua nni wɔn ho.”\n^ Anaa “wɔde wɔn nipadua bɛma.”\n^ Ebetumi nso akyerɛ, “sumina.”\n^ Nt., “ɔhene maa Sadrak, Mesak, ne Abednego dii yiye.”


Bible Mu Nsɛm Yesu Sa Ayarefo Yare - Yehowa Adansefo Intanɛt Dwumadibea\nBERE a Yesu tutuu akwan wɔ ɔman no mu no, ɔsaa ayarefo yare. Wɔkaa anwonwade ahorow yi ho asɛm wɔ nkurow ne nkuraa nyinaa ase. Enti nkurɔfo de abubuafo ne anifuraefo ne asotifo ne ayarefo afoforo pii baa ne nkyɛn. Na Yesu saa wɔn nyinaa yare.\nNá bɛboro mfe abiɛsa atwam fi bere a Yohane bɔɔ Yesu asu. Na Yesu ka kyerɛɛ n’asomafo sɛ ɛrenkyɛ ɔbɛkɔ Yerusalem, baabi a wobekum no. Nanso Yesu kɔɔ so saa nkurɔfo yare.\nDa koro bi na Yesu rekyerɛkyerɛ Homeda. Na Homeda yɛ da a Yudafo mfa nyɛ adwuma. Ɔbea a wuhu wɔ ha no ayare paa. Bɛyɛ mfe 18 ni na ne mu akom, a ontumi nteɛ ne mu. Enti Yesu de ne nsa guu ɔbea no so, na ɔbea no fii ase teɛɛ ne mu. Ne ho atɔ no!\nEyi maa nyamesom mpanyimfo no bo fuwii. Wɔn mu biako teɛɛm ka kyerɛɛ nnipadɔm no sɛ: ‘Nnansia na ɛsɛ sɛ yɛde yɛ adwuma. Saa da no na obetumi asa yare, ɛnyɛ Homeda!’\nNanso Yesu buae sɛ: ‘Abɔnefo. Mo mu biara bɛsan n’afurum ma wakɔnom nsu Homeda. Na ɔbea yi a ɔyɛ mmɔbɔ, a wayare mfe 18 yi de, ɛnsɛ sɛ wɔsa no yare Homeda?’ Mmuae a Yesu mae no maa saa nnipa bɔne yi ani wui.\nAkyiri yi Yesu ne n’asomafo siim sɛ wɔrekɔ Yerusalem. Bere a woduu Yeriko no, anifuraefo baanu tee sɛ Yesu retwam. Enti wɔteɛteɛɛm sɛ: ‘Yesu, boa yɛn!’\nYesu frɛɛ anifuraefo no bisaa wɔn sɛ: ‘Dɛn na mopɛ sɛ meyɛ ma mo?’ Wɔkae sɛ: ‘Awurade, ma yɛn aniwa mmue.’ Yesu de ne nsa kekaa wɔn ani, na amonom hɔ ara wohuu ade! Wunim nea enti a Yesu yɛɛ eyi nyinaa? Efisɛ na ɔdɔ nnipa, na na ɔpɛ sɛ wogye no di. Enti sɛ odi so sɛ Ɔhene a, obiara renyare bio.\nDɛn na Yesu yɛe bere a otutuu akwan wɔ ɔman no mu no?\nYesu asubɔ akyi mfe abiɛsa no, dɛn na ɔka kyerɛ n’asomafo no?\nHenanom ne nkurɔfo a wɔwɔ mfonini no mu no, na dɛn na Yesu yɛ maa ɔbea no?\nAdɛn nti na mmuae a Yesu de mae wɔ nyamesom mpanyimfo no kasatia ho no maa wɔn ani wui?\nBere a Yesu ne n’asomafo no bɛn Yeriko no, dɛn na Yesu yɛ maa anifuraefo baanu a wɔsrɛsrɛ ade no?\nAdɛn nti na Yesu yɛɛ anwonwade ahorow?\nKenkan Mateo 15:30, 31.\nYehowa tumi a ɔde yɛ ade anwonwa kwan so bɛn na wɔnam Yesu so daa no adi, na ɛsɛ sɛ ɛka ntease a yɛwɔ wɔ wiase foforo ho bɔ a Yehowa ahyɛ no wɔ ɔkwan bɛn so? (Dw. 37:29; Yes. 33:24)\nKenkan Luka 13:10-17.\nƆkwan bɛn so na nokwasɛm a ɛyɛ sɛ Yesu yɛɛ n’anwonwade ahorow a ɛsen biara no bi Homeda no ma yehu ogye ko a ɔde bɛbrɛ adesamma wɔ ne Mfirihyia Apem Nniso no mu? (Luka 13:10-13; Dw. 46:9; Mat. 12:8; Kol. 2:16, 17; Adi. 21:1-4)\nKenkan Mateo 20:29-34.\nƆkwan bɛn so na saa kyerɛwtohɔ yi da no adi sɛ Yesu nyɛ obi a onni adagyew sɛ ɔbɛboa nnipa, na dɛn na yebetumi asua afi eyi mu? (Deut. 15:7; Yak. 2:15, 16; 1 Yoh. 3:17)


Nnwom 33 NA-TWI - Psalm 33 AMP | Biblica América Latina\nNnwom 33 NA-TWI - Psalm 33 AMP\n1Mo a moyɛ atreneefo, nea Awurade ayɛ nti, monteɛm nni ahurusi; mo a mutie no, monkamfo no. 2 Monna Awurade ase wɔ asanku so na momfa asanku a nhama gu so nto nnwom mma no. 3 Monto dwom foforo mma no. Momfa nyansa mmɔ sanku no na monteɛm ahurusi so!\n4 Awurade nsɛm yɛ nokware na ne nnwuma biara nni huammɔ. 5 Awurade dɔ nea ɛyɛ trenee na ɛyɛ pɛ. Ne dɔ hyɛ asase so ma daa. 6 Awurade nam ne tumi so na ɔbɔɔ soro, owia, ɔsram ne nsoromma a efi n’anom asɛm so. 7 Ɔboaa ɛpo nyinaa ano koguu faako. Ɔtoo ɛpo hahanaa no mu wɔ n’akorae. 8 Asase sofo nyinaa, munsuro Awurade! Wiasefo nyinaa, monhyɛ no anuonyam. 9 Ɔkasae na wɔbɔɔ asase; na ne tumi mu na biribiara bae. 10 Awurade maa amanaman nsusuwii kae. Wamma wɔanyɛ wɔn nhyehyɛe. 11 Nanso, ɔno de, ne nhyehyɛe wɔ hɔ daa. Ne botae wɔ hɔ daa nyinaa.\n12 Asomdwoe nka kurow a ne Nyankopɔn ne Awurade. Nhyira nka nnipa a wayi wɔn sɛ ne de! 13 Awurade hwɛ adasamma nyinaa fi soro. 14 Ofi baabi a odi hene no hwɛ wɔn a wɔte asase so nyinaa. 15 Onim wɔn komam na onim nea wɔyɛ nyinaa.\n16 Ɛnyɛ ɔhene asraafo tumi so na ɔnam di nkonim. Ɛnyɛ ɔsraani ahoɔden so na ɔnam di nkonim. 17 Ɔsa mu apɔnkɔ ho nni mfaso wɔ nkonimdi mu. Wɔn ahoɔden ntumi nnye nkwa.\n18 Awurade hwɛ wɔn a wotie no ne wɔn a wɔde wɔn ho to ne dɔ no so daa. 19 Ogye wɔn fi owu mu. Ɔkɔm kɛse mu, ɔhwɛ wɔn. 20 Yɛn ani da Awurade so. Ɔyɛ yɛn guankɔbea ne yɛn boafo. 21 Ne nti, yɛn ani agye. Yegye ne din kronkron no di. 22 Ma wo dɔ a wodɔ yɛn daa no nka yɛn ho, Awurade, wɔ bere a yɛde yɛn ho to wo so yi.\nNA-TWI : Nnwom 33


Забур 116 CARS - Nnwom 116 AKCB\n1Medɔ Awurade efisɛ, ɔtee me nne.\nƆtee me mmɔborɔsu.\n2Esiane sɛ ɔbrɛɛ nʼaso ase maa me nti,\nmɛfrɛ no wɔ bere a mete ase yi.\n3Owu ahama bebaree me,\nɔda ho yawdi baa me so,\nɔhaw ne awerɛhow hyɛɛ me so.\n4Afei mebɔɔ Awurade din kae se,\n“Awurade, gye me nkwa!”\n5Awurade yɛ ɔdomfo ne ɔtreneeni;\nayamhyehye ahyɛ yɛn Nyankopɔn ma.\n6Awurade bɔ ɔwɛmfo ho ban;\nbere a mewɔ ahohia mu no, ogyee me.\n7Nya abotɔyam bio, me kra,\nefisɛ Awurade ne wo adi no yiye.\n8Na wo, Awurade, woagye me kra afi owu mu;\nwoamma mʼani amporow nisu,\nna woamma mʼanan anhintiw\n9sɛ mɛnantew Awurade anim\nwɔ ateasefo asase so.\n10Migye dii; ɛno nti mekae se,\n“Mewɔ ahohia kɛse mu.”\n11Na mʼahokyere mu mekae se,\n“Nnipa nyinaa yɛ atorofo.”\n12Dɛn na metumi de atua Awurade ka\nwɔ ne papa a wayɛ me nyinaa?\n13Mɛma nkwagye kuruwa no so\n14Medi bɔ a mahyɛ Awurade no nyinaa so\nwɔ ne nkurɔfo nyinaa anim.\n15Awurade nkoa nokwafo wu\nsom bo wɔ Awurade ani so.\n16Awurade, ampa ara meyɛ wo somfo;\nmeyɛ wo somfo, wʼafenaa babarima;\nwoayi me afi me mpokyerɛ mu.\n17Mɛbɔ aseda afɔre ama wo\n18Medi me ntam a maka Awurade no so\nwɔ ne nkurɔfo nyinaa anim,\n19wɔ adiwo a ɛwɔ Awurade fi no,\nwɔ wʼanim, Yerusalem.\nAKCB : Nnwom 116


Wɔne Benyaminfo koe (1-48)\n20 Enti Israelfo nyinaa pue bae, efi Dan+ kosi Beer-Seba ne Gilead asaase so,+ na asafo no nyinaa boaa wɔn ano kaa wɔn ho boom* wɔ Yehowa anim wɔ Mispa.+ 2 Ɛnna Israel man ne mmusuakuw no nyinaa mu atitiriw begyinaa Onyankopɔn man asafo no mu. Wɔyɛ asraafo 400,000 a wɔnam fam a sekan hyehyɛ wɔn ho.+ 3 Na Benyaminfo tee sɛ Israelfo no aforo kɔ Mispa. Ɛnna Israelfo no kae sɛ: “Monka nkyerɛ yɛn; ɛyɛɛ dɛn na awudisɛm a ɛnte sɛɛ sii?”+ 4 Ɛnna Lewini no,+ ɔbarima a wokum ne yere no kae sɛ: “Me ne me yere* kɔɔ Benyaminfo kurow Gibea+ mu sɛ yɛrekɔpɛ baabi ada. 5 Ɛnna Gibeafo* baa me so, na wobetwaa ofi a mewom no ho hyiae anadwo no. Ná wɔpɛ sɛ wokum me, nanso me yere* mmom na wɔtoo no mmonnaa ma owui.+ 6 Enti mefaa me yere* no funu no, na mitwitwaa mu; ɛnna mede bi kɔɔ Israel asaase nyinaa so,+ efisɛ na wɔayɛ ade a ɛyɛ aniwu na ɛyɛ asefem wɔ Israel. 7 Enti Israelfo, mo nyinaa monkyerɛ mo adwene+ na monkyerɛ yɛn nea yɛnyɛ seesei ara.” 8 Ɛnna ɔman no nyinaa boom sɔree,* na wɔkae sɛ: “Yɛn mu baako mpo renkɔ ne ntamadan mu, na obiara rensan nkɔ ne fi. 9 Nea yɛde bɛyɛ Gibea ni: Yɛbɛbɔ ntonto na yɛaforo akɔ wɔn so.+ 10 Israel mmusuakuw nyinaa mu, yebeyi mmarima 10 afi mmarima 100 biara mu, mmarima 100 afi mmarima 1,000 biara mu, mmarima 1,000 afi mmarima 10,000 biara mu ama wɔakɔfa aduan abrɛ asraafo no, sɛnea ɛbɛyɛ a asraafo no bɛkɔ akɔtow ahyɛ Benyaminfo kurow Gibea so, efisɛ wɔayɛ aniwude wɔ Israel.” 11 Enti Israel mmarima nyinaa boaa wɔn ano kaa wɔn ho boom* sɛ wɔrekɔtow ahyɛ kurow no so. 12 Afei Israel mmusuakuw no somaa mmarima kɔɔ Benyamin abusuakuw no nyinaa nkyɛn kobisae sɛ: “Awudisɛm bɛn na asi wɔ mo mu saa no? 13 Munyi mmarima akwasampafo a wɔwɔ Gibea+ no mmra mma yenkum wɔn, na yenyi mmusu biara mfi Israel.”+ Nanso Benyaminfo no antie nea na wɔn nuanom Israelfo reka no. 14 Na Benyaminfo no boaboaa wɔn ho ano fii wɔn nkurow mu kɔɔ Gibea sɛ wɔne Israelfo no rekɔko. 15 Saa da no, Benyaminfo boaboaa asraafo 26,000 ano fii wɔn nkurow ahorow mu, asraafo a sekan hyehyɛ wɔn ho. Eyinom akyi no, wɔsan boaboaa Gibeafo mmarima 700 ano. 16 Asraafo no, na emu mmarima 700 a wɔayi wɔn no yɛ abenkumma. Sɛ nwi mpo sɛn hɔ a, wɔn mu biara betumi atow ataabo atew a ɔrentow mfom. 17 Wuyi Benyaminfo fi mu a, Israelfo mmarima a wɔboaboaa wɔn ano no si mmarima 400,000 a sekan hyehyɛ wɔn ho.+ Ná wɔn mu biara yɛ ɔsabarima a waben wɔ ɔko mu. 18 Na Israelfo sɔree, na wɔforo kɔɔ Betel kɔhwehwɛɛ Onyankopɔn akwankyerɛ.+ Na Israelfo no bisae sɛ: “Yɛn mu hena na onni kan mforo ne Benyaminfo nkɔko?” Na Yehowa kae sɛ: “Yuda nni kan nkɔ.” 19 Ɛno akyi no, Israelfo sɔree anɔpa, na wɔkɔkyekyee asoɛe sɛ wɔne Gibea rekɔko. 20 Na Israelfo siim sɛ wɔne Benyaminfo rekɔko. Wɔhyehyɛɛ wɔn ho, na wɔne wɔn kɔkoe wɔ Gibea. 21 Na saa da no, Benyaminfo no fi Gibea bekunkum Israelfo mmarima 22,000. 22 Nanso Israelfo asraafo no nyaa akokoduru, na wɔsan hyehyɛɛ wɔn ho kɔɔ baabi a wɔkoe da a edi kan no. 23 Na Israelfo no foro kɔe, na wokosui wɔ Yehowa anim kosii anwummere, na wobisaa Yehowa sɛ: “Yɛnsan ne yɛn nuanom Benyaminfo nkɔko anaa?”+ Ɛnna Yehowa kae sɛ: “Momforo nkɔ wɔn so.” 24 Enti da a ɛto so abien no, Israelfo no bɔ pinii Benyaminfo no. 25 Ɛnna Benyaminfo no fii Gibea behyiaa wɔn da a ɛto so abien no. Na saa da no nso, wokunkum Israelfo 18,000.+ Ná wɔn nyinaa yɛ mmarima a sekan hyehyɛ wɔn ho. 26 Ɛnna Israelfo nyinaa foro kɔɔ Betel. Wosui, na wɔtenatenaa Yehowa anim wɔ hɔ,+ na saa da no, wɔyɛɛ akɔnkyen*+ kosii anwummere, na wɔbɔɔ ɔhyew afɔre+ ne asomdwoe afɔre+ wɔ Yehowa anim. 27 Ɛno akyi no, Israelfo no kobisaa Yehowa akwankyerɛ,+ efisɛ saa nna no mu no, na nokware Nyankopɔn no apam adaka no wɔ hɔ. 28 Saa bere no, na Finehas,+ Aaron ba Eleasar ba no na ɔsom wɔ* adaka no anim. Enti wobisaa no sɛ: “Yɛnsan nkɔ ne yɛn nuanom Benyaminfo no nkɔko anaa yennyae?”+ Ɛnna Yehowa kae sɛ: “Momforo nkɔ, efisɛ ɔkyena mede wɔn bɛhyɛ mo nsa.” 29 Enti Israel maa mmarima kɔtetɛw+ Gibea ho nyinaa hyiae. 30 Da a ɛto so abiɛsa no, Israelfo foro kɔɔ Benyaminfo so, na wɔhyehyɛɛ wɔn ho sɛ wɔne Gibeafo rekɔko sɛnea wɔyɛe kan no.+ 31 Bere a Benyaminfo pue behyiaa Israelfo asraafo no, Israelfo asraafo no ma wodii wɔn akyi kosii sɛ wɔtwee Benyaminfo no fii kurow no ho.+ Na sɛnea Benyaminfo no yɛe kan no, wofii ase tow hyɛɛ Israelfo no so kunkum nnipa no bi wɔ akwantempɔn no so, akwantempɔn a baako foro kɔ Betel na baako nso kɔ Gibea no. Na wokunkum Israel mmarima bɛyɛ 30 wɔ wuram.+ 32 Enti Benyaminfo no kae sɛ: “Wɔredi nkogu wɔ yɛn anim te sɛ kan no.”+ Na Israelfo no de, wɔkae sɛ: “Momma yenguan, na yɛntwe wɔn mfi kurow no ho nkɔ akwantempɔn no so.” 33 Enti Israelfo no nyinaa sɔre fii baabi a wɔwɔ, na wɔhyehyɛɛ wɔn ho wɔ Baal-Tamar, ɛnna Israelfo a wɔakɔtetɛw Gibea mpɔtam no nso pue fii baabi a wɔtetɛw no. 34 Ɛnna mmarima 10,000 a wɔayi wɔn afi Israelfo nyinaa mu no baa Gibea anim, na ɔko no mu yɛɛ den. Nanso na Benyaminfo no nnim sɛ asɛm rebɛto wɔn. 35 Na Yehowa de Benyaminfo+ no hyɛɛ Israelfo nsa ma wodii wɔn so nkonim. Na saa da no, Israelfo kunkum Benyaminfo 25,100; wɔn nyinaa yɛ mmarima a sekan hyehyɛ wɔn ho.+ 36 Benyaminfo no de, na wɔn adwene yɛ wɔn sɛ wobedi Israelfo so nkonim, efisɛ na Israelfo no reguan afi Benyaminfo no anim.+ Nanso nea enti a Israelfo no guanee ne sɛ, na wɔn ani da wɔn a wɔkɔtetɛw Gibea nkyɛn baabi no so.+ 37 Na wɔn a wɔkɔtetɛwee no yɛɛ ntɛm kɔɔ Gibea. Afei wɔtow hyɛɛ kurow no so, na wɔbɔ wuraa kurow no mu baabiara de sekan kunkum wɔn nyinaa. 38 Ná Israelfo no ne mmarima a wɔkɔtetɛwee no ahyehyɛ ho sɛ wɔbɛma wusiw afi hɔ aforo akɔ wim de ayɛ sɛnkyerɛnne ama wɔn. 39 Bere a Israelfo guan fii akono no, Benyaminfo no fii ase tow hyɛɛ wɔn so kunkum Israelfo bɛyɛ 30,+ na wɔkae sɛ: “Biribiara kyerɛ sɛ wɔresan adi nkogu bio wɔ yɛn anim sɛnea wodii nkogu kan no.”+ 40 Nanso wusiw kumɔnn* a ɛyɛ sɛnkyerɛnne no fii ase foro fii kurow no mu kɔɔ wim. Enti bere a Benyaminfo no twaa wɔn ani no, wohui sɛ ogya da kurow no nyinaa mu ama wusiw ayɛ kumɔnn wɔ wim. 41 Ɛnna Israel mmarima no dan wɔn ho, na Benyaminfo no bɔɔ hu, efisɛ wohui sɛ asɛm ato wɔn. 42 Enti woguan fii Israelfo no anim de wɔn ani kyerɛɛ sare so. Nanso Israelfo no de ɔko no toaa wɔn, na Israelfo a wofi kurow no mu reba no bɛkaa ho kunkum wɔn. 43 Wotwaa Benyaminfo no ho hyiae, na wɔtaa wɔn denneennen a wɔannyae. Wotiatiaa wɔn so wɔ Gibea anim pɛɛ, baabi a ɛhwɛ apuei fam no. 44 Ewiee ase no, Benyaminfo 18,000 wuwui; wɔn nyinaa yɛ mmarima akatakyi.+ 45 Afei Benyaminfo no dan wɔn ho guan kɔɔ sare so, na wɔkɔɔ Rimon botan so.+ Na Israelfo no kunkum wɔn mu 5,000* wɔ akwantempɔn no so. Wɔtaa wɔn ara koduu Gidom, na wokunkum mmarima 2,000 kaa ho. 46 Saa da no, Benyaminfo a wowuwui nyinaa dodow si 25,000. Ná wɔn nyinaa yɛ mmarima akatakyi a sekan hyehyɛ wɔn ho.+ 47 Nanso wɔn mu 600 guan kɔɔ sare so, na wɔkɔɔ Rimon botan so. Na wɔtenaa Rimon botan no so abosome anan. 48 Afei Israelfo no san wɔn akyi baa Benyaminfo no so, na wɔde sekan bekunkum wɔn a wɔwɔ kurow no mu, efi nnipa so kosi mmoa so, biribiara a ɛkae biara. Na kurow biara a wopuee so no, wɔde ogya hyewee.\n^ Ebetumi nso akyerɛ, “Gibea nsaasewuranom.”\n^ Nt., “sɔree te sɛ onipa baako.”\n^ Nt., “boaa wɔn ho ano sɛ onipa baako.”\n^ Nt., “ogyina.”\n^ Anaa “wusiw dum.”\n^ Nt., “sesaw wɔn mu 5,000 sɛ nnɔbae ase.”


Yosua 3 | Intanɛt So Bible| Wiase Foforɔ Nkyerɛaseɛ\n3 Na Yosua sɔree anɔpahema ne Israelfo nyinaa tu fii Sitim+ kɔɔ Yordan ho; na wɔdaa hɔ maa ade kyee ansa na wɔretwa. 2 Nnansa akyi+ no mpanyimfo+ no faa nsraban no mu, 3 na wɔka kyerɛɛ ɔman no sɛ: “Sɛ muhu sɛ Lewifo asɔfo no sõ Yehowa mo Nyankopɔn apam adaka+ no a, mumfi mo atenae na munni akyi. 4 Nanso momma kwan bɛyɛ basafa mpem abien nna mo ne no ntam;+ mommmɛn ho. Ɛno bɛma moahu ɔkwan a mobɛfa so, efisɛ momfaa ɔkwan no so da.” 5 Afei Yosua ka kyerɛɛ wɔn sɛ: “Monyɛ mo ho kronkron,+ efisɛ ɔkyena Yehowa bɛyɛ anwonwade wɔ mo mu.”+ 6 Na Yosua ka kyerɛɛ asɔfo no sɛ: “Momfa apam adaka+ no na munni ɔman no anim.” Enti wɔfaa apam adaka no dii ɔman no anim. 7 Ɛnna Yehowa ka kyerɛɛ Yosua sɛ: “Efi nnɛ rekɔ mɛma wo so wɔ Israelfo nyinaa anim,+ na wɔahu sɛ sɛnea midii Mose akyi no+ saa ara na medi w’akyi.+ 8 Na ka kyerɛ+ asɔfo a wɔsõ apam adaka no sɛ, ‘Sɛ mudu Yordan nsu no ano ara pɛ a, munnyina+ Yordan mu.’” 9 Yosua ka kyerɛɛ Israelfo no sɛ: “Mommra mmetie Yehowa mo Nyankopɔn asɛm.” 10 Ɛnna Yosua kae sɛ: “Afei mubehu sɛ Onyankopɔn teasefo bi wɔ mo mu,+ na ɔbɛpam Kanaanfo ne Hitifo ne Hiwifo ne Perisifo ne Girgasifo ne Amorifo ne Yebusifo afi mo anim.+ 11 Hwɛ, asase nyinaa wura no apam adaka di mo anim rekɔ Yordan mu. 12 Enti mompaw mmarima dumien mfi Israel mmusuakuw no mu, abusuakuw biara mu ɔbarima biako.+ 13 Na sɛ asɔfo a wɔsõ asase nyinaa Wura Yehowa adaka no de wɔn nan si Yordan nsu no mu ara pɛ a, nsu a efi atifi no betwa na agyina faako na ayɛ ɔtare kɛse.”+ 14 Na bere a ɔman no tu fii wɔn ntamadan mu a wɔrekotwa Yordan no, na asɔfo no sõ apam adaka+ no di ɔman no anim. 15 (Edu awitwa bere a na Yordan yiri fa ne kɔn so nyinaa.)+ Na bere a wɔn a wɔso adaka no duu Yordan nsu no ano na asɔfo a wɔso adaka no de wɔn nan sii nsu no mu ara pɛ, 16 nsu a efi atifi reba no nyinaa begyinaa faako. Ɛyɛɛ ɔtare kɛse+ wɔ akyirikyiri, wɔ Adam, kurow bi a ɛbɛn Saretan.+ Enti nsu a ɛsen kɔ Araba po, Nkyene Po,+ no mu no twae koraa ma ɔman no tumi twa kɔɔ Yeriko ntentenso. 17 Na asɔfo a wɔsõ Yehowa apam adaka no gyinae wɔ asase kesee+ so wɔ Yordan mfinimfini kyerebenn kosii sɛ Israel man no nyinaa faa asase kesee+ no so twaa Yordan wiei.


Ester 4 | Intanɛt So Bible| Wiase Foforɔ Nkyerɛaseɛ\n4 Bere a Mordekai+ tee asɛm no nyinaa no,+ osuan n’atade mu furaa atweaatam+ de nsõ+ guu ne ho. Afei okogyinaa kurow no mfinimfini sui denneennen.+ 2 Na ɔbae ara beduu ɔhene no pon ano,+ nso na obiara ntumi mfa atweaatam nhyɛn ɔhene pon no mu. 3 Ahemman+ no mu baabiara a wɔtee ɔhene asɛm ne ne mmara no, Yudafo a wɔwɔ hɔ no dii awerɛhow,+ na wodii mmuada+ sui pii. Wɔn mu pii dedaa nsõ+ mu de atweaatam+ yɛɛ wɔn kɛtɛ. 4 Ester mmaawa no ne mpiafo+ no bɛka kyerɛɛ no. Asɛm no haw ɔhemmaa no paa. Ɛnna ɔsoma ma wɔde ntade kɔmaa Mordekai sɛ ɔnhyɛ na onyi atweaatam no, nanso wannye.+ 5 Afei Ester frɛɛ ɔhene mpiafo no mu biako a wayi no sɛ ɔnsom no a ɔde Hatak,+ na ɔsomaa no Mordekai nkyɛn sɛ ɔnkɔhwɛ nea asi ne nea eyinom nyinaa kyerɛ. 6 Enti Hatak kɔɔ Mordekai nkyɛn wɔ kurow no abɔnten so wɔ ɔhene pon no anim. 7 Afei Mordekai kaa nea ato no+ nyinaa ne sika dodow a Haman aka sɛ obetua agu ɔhene foto+ mu sɛ wɔmfa nsɛe Yudafo+ no ho asɛm kyerɛɛ no. 8 Ɔde mmara a wɔhyɛe wɔ Susan+ sɛ wɔntɔre wɔn ase a wɔakyerɛw wɔ krataa so no bi+ maa no sɛ ɔmfa nkyerɛ Ester na ɔnka nkyerɛ no+ sɛ ɔnkɔ ɔhene anim nkɔsrɛ+ mma ne manfo.+ 9 Afei Hatak+ bɛkaa nea Mordekai kae nyinaa kyerɛɛ Ester. 10 Ɛnna Ester somaa Hatak kɔɔ Mordekai+ nkyɛn sɛ: 11 “Ɔhene nkoa ne nnipa a wɔwɔ ahemman yi mu nyinaa nim sɛ sɛ ɔhene mfrɛɛ wo na wokɔ n’anim wɔ ahemfie+ hɔ a, ɔbarima oo, ɔbea oo, mmara+ no ara ne sɛ wonkum wo; gye sɛ ɔhene de ne sika poma kyerɛ wo so ansa na woanya wo ti adidi mu.+ Nanso adaduasa ni, ɔhene mfrɛɛ me sɛ memmra ne nkyɛn.” 12 Wɔkɔkaa Ester nsɛm no kyerɛɛ Mordekai. 13 Ɛnna Mordekai nso de mmuae kɔmaa Ester sɛ: “Mma w’adwene nnyɛ wo sɛ nea ɛbɛba Yudafo so no ntumi nka mo a mowɔ ahemfie hɔ no.+ 14 Sɛ woanka ho hwee koraa saa bere yi a, Yudafo benya ogye ne mmoa afi baabi foforo,+ nanso wo ne wo papa fie ase bɛtɔre. Na hena na onim sɛ ebia bere a ɛte sɛɛ nti na woabɛyɛ ɔdehye yi?”+ 15 Afei Ester soma kɔka kyerɛɛ Mordekai sɛ: 16 “Kɔboaboa Yudafo a wɔwɔ Susan+ nyinaa ano na munni mmuada+ mma me, munnnidi na monnnom nnansa,+ awia ne anadwo. Me nso me ne me mmaawa+ bedi mmuada saa ara na ɛno akyi mɛkɔ ɔhene anim. Mmara mma kwan nanso mɛkɔ; miwu a,+ na mawu.” 17 Afei Mordekai kɔyɛɛ nea Ester kae sɛ ɔnyɛ nyinaa.


Robert Boyle | Tetefo Mfonini\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Slovak Slovenian Spanish Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Xhosa Zulu\nAbakɔsɛm ho abenfo betumi akae Robert Boyle sɛ nyansahufo a ɔde ne din too Boyle’s law—nyansahu mu mmara a ɛma wotumi hu abusuabɔ a ɛda mframa ano den ne emu duru ntam. Ade titiriw a ɔyɛe yi na wɔagyina so ayɛ nyansahu mu nhwehwɛmu pii de abesi nnɛ. Nanso Robert Boyle nyɛ nyansahufo a waben kɛkɛ. Wɔsan bu no sɛ obi a na ɔwɔ Onyankopɔn ne n’Asɛm Bible no mu gyidi kɛse.\nWƆWOO Boyle too abusua a na wodi yiye paa mu wɔ Lismore Castle, Ireland, wɔ afe 1627 mu. Ná ɛyɛ bere a abakɔsɛm akyerɛwfo bu no sɛ nimdeɛ bere—bere a animdefo bɔɔ mmɔden sɛ wɔbɛma nnipa ade wɔn ho afi nneɛma bi a enni nnyinaso nanso wodi akyi denneennen no ho. Boyle ka wɔn a wɔde saa botae no sii wɔn ani so no ho. Wɔ ne mmofraase ho nsɛm a n’ankasa kyerɛwee mu no, ɔfrɛɛ ne ho Philaretus, a ɛkyerɛ “Obi a N’ani Gye Nokware Ho.”\nSɛnea na Boyle pɛ paa sɛ ohu nokware no, saa ara na na ɔpɛ nso sɛ ɔbɛma afoforo ahu nea wasua no. Ɔbɛyɛɛ nhoma kyerɛwfo a na waben yiye, na ne nhoma nyaa ne bere so nyansahufo pii te sɛ Sir Isaac Newton a na wagye din yiye no so nkɛntɛnso. Wɔ afe 1660 mu no, Boyle boa ma wɔtew nyansahufo sukuu bi a ɛda so ara wɔ London, England, a wɔfrɛ no Royal Society no.\nƆBARIMA A WABEN WƆ NYANSAHU MU\nWɔka Boyle ho asɛm sɛ, adufrafo nyinaa kannifo. Ná ɔda nsow wɔ ne bere so adufrafo nyinaa mu. Ná ne bere so adufrafo de wɔn nhwehwɛmu a wɔyɛ no ho kyerɛwtohɔ sie anaa wɔkyerɛw no ɔkwan bi so a nnipa kakraa bi a na wɔnka wɔn ho na wotumi kenkan te ase. Nanso Boyle de, na otintim ne nhwehwɛmu a ɔyɛ no ho kyerɛwtohɔ nyinaa ma obiara tumi kenkan bi. Bio nso, sɛ anka obegye nyansahu mu nsɛm a enni nnyinaso a na ɛwɔ hɔ fi teteete atom no, ɔhyɛɛ nhwehwɛmu a wɔbɛyɛ de ahu adufra mu nokwasɛm ho nkuran.\nNhwehwɛmu ahorow a Boyle yɛe no foaa adwene a ɛne sɛ nneɛma nketenkete bi na ɛka bom ma yenya biribiara.\nWɔayɛ ɔkwan a Boyle faa so yɛɛ nyansahu mu nhwehwɛmu no nyinaa ho kyerɛwtohɔ wɔ ne nhoma a agye din, The Sceptical Chymist, no mu. Ɔkae wɔ nhoma no mu sɛ ɛnsɛ sɛ nyansahufo yɛ ahantan anaa katee, na ɛsɛ sɛ wɔyɛ krado sɛ wobegye wɔn mfomso atom. Boyle sii so dua sɛ ɛsɛ sɛ wɔn a wɔyɛ katee no hu nsonsonoe a ɛda nea wonim sɛ ɛyɛ nokware ne nea wosusuw sɛ ɛnyɛ nokware no ntam.\nBoyle sii so dua sɛ ɛsɛ sɛ wɔn a wɔyɛ katee no hu nsonsonoe a ɛda nea wonim sɛ ɛyɛ nokware ne nea wosusuw sɛ ɛnyɛ nokware no ntam\nƆBARIMA A ƆWƆ GYIDI\nBoyle daa su a ɛte saa ara adi wɔ Onyankopɔn asɛm ho. Nea ohui wɔ amansan yi ne emu abɔde a ɛyɛ nwonwa ho no ma obegye dii sɛ Ɔbɔadeɛ bi wɔ hɔ. Enti ɔbɔɔ gyidi a ɛne sɛ Onyankopɔn bi nni hɔ a na ɛrenya nkɔanim wɔ ne bere so animdefo mu no gui. Boyle kae sɛ, obiara a osusuw nneɛma ho kɔ akyiri no renka sɛ Onyankopɔn nni hɔ.\nNanso Boyle annya adwene da sɛ nnipa nyansa nkutoo betumi ama wɔanya nokware nimdeɛ. Ohui sɛ ebehia sɛ nnipa nya nsɛm bi fi Onyankopɔn hɔ. Ɔkae sɛ saa nsɛm no ne Onyankopɔn Asɛm, Bible no.\nNá ɛhaw Boyle sɛ nnipa pii nnim Bible nkyerɛkyerɛ, na ɔsom a wɔwom mpo, wɔnte ase. Obisae sɛ, so ɛyɛ papa sɛ obi bɛka sɛ n’awofo anaa baabi a ofi nti na ɔwɔ ɔsom bi mu? Boyle nyaa ɔpɛ a emu den sɛ ɔbɛboa afoforo ma wɔanya Bible mu nimdeɛ a emu dɔ.\nEyi nti, Boyle maa sika ma wɔde tintim Bible kɔɔ kasa ahorow pii mu. Kasa yi bi ne Amerika Atifi famfo kasa ahorow bi, Arab kasa, Ireland kasa, Malay kasa, ne Turkey kasa. Ná Robert Boyle wɔ ɔdom akyɛde nanso na ɔyɛ onipa a ɔwɔ ahobrɛase, na na ɔwɔ ɔpɛ a emu yɛ den sɛ obehu biribiara mu nokware, na waboa afoforo nso ma wɔayɛ saa ara.\nNE HO NSƐM TIAWA:\nWɔwoo no afe 1627 mu wɔ Ireland.\nWɔfrɛ no adufrafo nyinaa kannifo.\nNyansahufo a odi kan a otintim ɔkwan a ɔfa so yɛ ne nhwehwɛmu nyinaa.\nNe nhoma ahorow nyaa ne bere so nyansahufo te sɛ, Sir Isaac Newton, so nkɛntɛnso kɛse.\nƆboa ma wɔkyerɛɛ Bible no ase kɔɔ kasa horow pii mu.\nOwui wɔ England wɔ afe 1691 mu, bere a na wadi mfe 64.\nBIBLE A ƐWƆ IRELAND KASA MU\nNá Robert Boyle nim sɛ efi afe 1573 mu tɔnn na abenfo bi fii ase tintim Bible no kɔɔ Ireland kasa mu. Wɔ afe 1602 mu no, wotintim nea nnipa pii frɛ no Apam Foforo no wɔ Ireland kasa mu. Akyiri yi, wɔkyerɛɛ Hebri Kyerɛwnsɛm a wɔtaa frɛ no Apam Dedaw no ase kɔɔ Ireland kasa mu wiei wɔ afe 1640 mu. Wɔantumi antintim saa nkyerɛase yi kosii sɛ Boyle de sika boae wɔ afe 1685 mu. Nea ɛyɛ nwonwa ne sɛ, na wɔakyerɛ Apokrifa nkyerɛwee no nso ase kɔ Ireland kasa mu. Apokrifa yɛ nhoma ahorow a enni Bible mu a wɔtaa de bata Bible no ho tintim no sɛ nhoma biako. Nanso esiane sɛ na Boyle ani gye nokware no ho nti, wamma wɔantintim saa nhoma a na asɛm wɔ ho no.\nTetefo Mfonini—Robert Boyle


Luka 23 | Intanɛt So Bible| Wiase Foforɔ Nkyerɛaseɛ\nLuka Asɛmpa 23:1-56\nWɔde Yesu kogyinaa Pilato ne Herode anim (1-25)\nWɔbɔɔ Yesu ne akorɔmfo werɛmfo baanu asɛndua mu (26-43)\n“Wobɛka me ho wɔ Paradise” (43)\nYesu wui (44-49)\nWosiee Yesu (50-56)\n23 Enti nnipadɔm no nyinaa sɔree, na wɔde no kɔmaa Pilato.+ 2 Afei wofii ase bɔɔ no sobo+ sɛ: “Yɛahu sɛ saa ɔbarima yi sɔre tia aban; ɔka sɛ yenntua tow mmma Kaesare,+ na ɔka sɛ ɔno ne ɔhene+ Kristo.” 3 Afei Pilato bisaa no sɛ: “Wone Yudafo Hene no anaa?” Na obuaa no sɛ: “Wo ara na woreka.”+ 4 Ɛnna Pilato ka kyerɛɛ asɔfo mpanyin no ne nnipadɔm no sɛ: “Minhu bɔne biara wɔ ɔbarima yi ho.”+ 5 Nanso wɔkaa no denneennen sɛ: “Ɔkyerɛkyerɛ wɔ Yudea nyinaa de sɛe nkurɔfo adwene; ofii ase wɔ Galilea, na ɔde abedu ha mpo.” 6 Bere a Pilato tee saa no, obisae sɛ ɔbarima no yɛ Galileani anaa. 7 Bere a ohui sɛ baabi a Herode di tumi no,+ ɛhɔ na Yesu fi no, ɔma wɔde no kɔmaa Herode a na ɔwɔ Yerusalem saa bere no. 8 Bere a Herode huu Yesu no, n’ani gyei yiye. Nea enti a ɛte saa ne sɛ, na watwɛn ara sɛ obehu Yesu, efisɛ na wate ne ho nsɛm pii,+ na na ɔpɛ sɛ Yesu yɛ sɛnkyerɛnne bi ma ohu. 9 Enti ofii ase bisaa Yesu nsɛm bebree, nanso wamma no mmuae biara.+ 10 Na asɔfo mpanyin no ne akyerɛwfo no sɔre gyinaa hɔ mpɛn pii, na wɔde abufuw bɔɔ no sobo. 11 Ɛnna Herode ne n’asraafo no guu n’anim ase,+ na wɔhyɛɛ no ataade fɛfɛɛfɛ dii ne ho agoru,+ na wɔsan de no kɔmaa Pilato. 12 Na Herode ne Pilato bɛyɛɛ nnamfo saa da no ara. Kan no de, na anka wɔyɛ atamfo. 13 Afei Pilato frɛɛ asɔfo mpanyin ne mpanyimfo* ne ɔmanfo no hyiaam, 14 na ɔka kyerɛɛ wɔn sɛ: “Mode ɔbarima yi brɛɛ me sɛ obi a ɔma nkurɔfo no tew atua. Na hwɛ! mehwehwɛɛ n’asɛm mu wɔ mo anim, nanso manhu nnyinaso biara wɔ nea mode bɔɔ no sobo no mu.+ 15 Nokwasɛm ne sɛ, Herode nso anhu biribiara wɔ ne ho, na ɔsan de no brɛɛ yɛn. Na hwɛ! ɔnyɛɛ biribiara a enti ɛsɛ sɛ owu. 16 Enti mɛtwe n’aso+ na magyaa no.” 17 *—— 18 Na nnipadɔm no nyinaa teɛɛm sɛ: “Kum saa ɔbarima yi,* na gyaa Baraba ma yɛn!”+ 19 (Saa Baraba yi, na wɔde no ato afiase, efisɛ na waboa ama nkurɔfo atew atua atia aban asan adi awu.) 20 Pilato ne wɔn kasae bio, efisɛ na ɔpɛ sɛ ogyaa Yesu.+ 21 Na wofii ase teɛteɛɛm sɛ: “Bɔ no asɛndua mu! Bɔ no asɛndua mu!”*+ 22 Na ɔne wɔn kasae mprɛnsa so sɛ: “Adɛn? Bɔne bɛn na ɔbarima yi ayɛ? Minhu biribiara wɔ ne ho a enti ɛsɛ sɛ owu. Enti mɛtwe n’aso na magyaa no.” 23 Afei wɔde nne kɛse kɔɔ so kae sɛ onkum no,* enti wɔn nne boroo no so.*+ 24 Na Pilato kae sɛ wɔnyɛ nea wɔrehwehwɛ mma wɔn. 25 Enti ɔde ɔbarima a na nkurɔfo no pɛ sɛ ogyaa no no maa wɔn, ɔbarima a aban so atuatew ne awudi nti, na wɔde no ato afiase no. Na Yesu de, ɔde no maa wɔn sɛ wɔnkɔyɛ no nea wɔpɛ. 26 Bere a wɔde no rekɔ no, wɔkyeree Simon, Kireneni bi a ɔnam kwan so reba kurom hɔ, na wɔde asɛndua* no soaa no sɛ ɔmfa nni Yesu akyi.+ 27 Ná nnipadɔm kɛse bi di Yesu akyi, na na mmea a wɔde awerɛhow rebobɔ wɔn koko, na wɔresu Yesu ka ho. 28 Ɛnna Yesu dan ne ho hwɛɛ mmea no, na ɔkae sɛ: “Yerusalem mma mmea, munnsu me. Na mmom munsu mo ho ne mo mma;+ 29 na hwɛ! bere bi reba a nkurɔfo bɛka sɛ, ‘Anigye ne abonin* ne yafunu a anwo ne nufu a wɔannum ano!’+ 30 Ɛnna wobefi ase aka akyerɛ mmepɔw sɛ, ‘Mummegu yɛn so!’ na wɔaka akyerɛ nkoko sɛ, ‘Monkata yɛn so!’+ 31 Sɛ dua no yɛ mono mpo na wɔreyɛ eyi a, ɛnde sɛ ewu a, dɛn na ebesi?” 32 Ná wɔde mmarima baanu bi a wɔyɛ akorɔmfo werɛmfo nso aka Yesu ho a wɔrekokum wɔn.+ 33 Bere a woduu baabi a wɔfrɛ hɔ Tikora+ no, wɔbɔɔ ɔne akorɔmfo werɛmfo no asɛndua mu wɔ hɔ, baako wɔ ne nifa, ɛnna baako wɔ ne benkum.+ 34 Na Yesu kae sɛ: “Agya fa kyɛ wɔn, efisɛ wonnim nea wɔreyɛ.” Bio nso, wɔbɔɔ ntonto kyɛɛ ne ntaade.+ 35 Na nkurɔfo no gyinaa hɔ hwɛɛ nea ɛrekɔ so. Na atumfo no dii ne ho fɛw kae sɛ: “Ogyee nkurɔfo; sɛ ɔno ne Kristo a ofi Onyankopɔn hɔ, Nea Wɔapaw No+ no a, ma onnye ne ho.” 36 Asraafo no mpo dii ne ho agoru; wɔbaa ne nkyɛn de nsã* a emu kaw maa no.+ 37 Na wɔkae sɛ: “Sɛ wone Yudafo Hene no a, gye wo ho.” 38 Ná wɔakyerɛw biribi nso abɔ n’atifi sɛ: “Oyi ne Yudafo Hene no.”+ 39 Na akorɔmfo werɛmfo a wɔsɛn dua so no baako fii ase kasa tiaa no+ sɛ: “Ɛnyɛ wone Kristo no? Gye wo ho na gye yɛn!” 40 Na nea ɔka ho no kaa n’anim sɛ: “Enti wunsuro Onyankopɔn koraa? Asotwe a wɔde ama no no, ɛnyɛ ɛno ara bi na wɔde ama wo? 41 Yɛn de, ɛfata yɛn, efisɛ nea yɛyɛe no so akatua na yɛn nsa aka yi. Na ɔbarima yi de, ɔnyɛɛ bɔne biara.” 42 Na ɔkae sɛ: “Yesu, sɛ woba w’Ahenni+ mu a, kae me.” 43 Ɛnna ɔka kyerɛɛ no sɛ: “Nokwarem mereka akyerɛ wo nnɛ sɛ, wobɛka me ho wɔ Paradise.”+ 44 Saa bere yi, na ɛbɛyɛ dɔn a ɛto so asia.* Nanso esum baa asaase no nyinaa so kosii dɔn a ɛto so akron,*+ 45 efisɛ owia ammɔ; afei ntwamutam a ɛwɔ kronkronbea+ hɔ no mu tew abien fi soro besii fam.*+ 46 Na Yesu de nne kɛse teɛɛm sɛ: “Agya, wo nsam na mede me honhom hyɛ.”+ Bere a ɔkaa saa no, owui.*+ 47 Nea ɔsraani panyin no hui sɛ asisi no nti, ofii ase hyɛɛ Onyankopɔn anuonyam sɛ: “Ampa, na ɔbarima yi yɛ ɔtreneeni.”+ 48 Na bere a nnipadɔm a wɔahyiam sɛ wɔrebɛhwɛ nea ɛbɛkɔ so no nyinaa huu nsɛm a asisi no, wɔsan kɔɔ wɔn fi. Wɔrekɔ nyinaa, na wɔrebobɔ wɔn koko. 49 Ná wɔn a wonim no nyinaa gyinagyina akyiri. Ná mmea a wodii n’akyi fii Galilea no nso wɔ hɔ, na wohuu nea ɛkɔɔ so no.+ 50 Na hwɛ! Ná ɔbarima bi wɔ hɔ a wɔfrɛ no Yosef. Ná ɔyɛ Bagua* no muni, na na ɔyɛ onipa pa a ɔteɛ.+ 51 (Ɛpɔw a wɔbɔe ne nea wɔyɛe no, na saa ɔbarima yi mpene so.) Ná ofi Yudafo kurow Arimatea mu, na na ɔretwɛn Onyankopɔn Ahenni no. 52 Saa ɔbarima yi kɔɔ Pilato nkyɛn kɔsrɛe sɛ ɔmfa Yesu amu no mma no. 53 Na oyii amu no fii asɛndua* no so,+ na ɔde nwera pa kyekyeree ho. Afei ɔde no kɔtoo ɔda a wɔatwa wɔ ɔbotan mu+ no mu, ɔda a wɔmfaa obiara ntoo mu da no. 54 Ná ɛyɛ Ahoboaboa Da,+ na na Homeda+ no rebefi ase. 55 Na mmea a wɔne Yesu fi Galilea bae no dii akyi, na wɔkɔhwɛɛ ɔda no, na wohuu sɛnea wɔde n’amu no too mu.+ 56 Na wɔsan kɔe kosiesiee aduhuam ne ngo huamhuam. Nanso wɔhomee Homeda+ no sɛnea mmara no kyerɛ no.\n^ Anaa “akannifo.”\n^ Hwɛ Nkh. A3.\n^ Nt., “Fa oyi kɔ.”\n^ Anaa “Fa no sɛn dua so kum no! Fa no sɛn dua so kum no!”\n^ Anaa “ɔmmɔ no asɛndua mu.”\n^ Anaa “enti ɔpaa abaw.”\n^ Anaa “mmea a wɔnwo.”\n^ Bɛyɛ awia 12.\n^ Bɛyɛ awia nnɔn 3.\n^ Anaa “emu tew wɔ ne mfinimfini fi soro besii fam.”\n^ Anaa “ogyaa mu; ɔhomee ne home a etwa to.”\n^ Anaa “Sanhedrin.”


Hiob 42 | Intanɛt So Bible| Wiase Foforɔ Nkyerɛaseɛ\nHiob anoyi a ɔde maa Yehowa (1-6)\nObuu ne nnamfo baasa no fɔ (7-9)\nYehowa ma esii Hiob yiye bio (10-17)\nHiob mma mmea ne ne mma mmarima (13-15)\n42 Ɛnna Hiob ka kyerɛɛ Yehowa sɛ: 2 “Seesei mahu sɛ wutumi ade nyinaa yɛ,Na biribiara a woabɔ wo tirim sɛ wobɛyɛ no, wubetumi ayɛ.+ 3 Wokae sɛ, ‘Hena na onni nimdeɛ a ɔmpɛ sɛ nkurɔfo hu m’afotu yi?’+ Ampa mekasae, nanso na mente ase,Mekaa nneɛma a ɛyɛ me nwonwa dodo ho asɛm, nneɛma a minnim.+ 4 Wokae sɛ, ‘Tie, na merebɛkasa. Merebebisa wo nsɛm bi, na woayi me ano.’+ 5 Mate wo ho asɛm,Na seesei de, mede m’ani ahu wo. 6 Ɛno nti asɛm a mekae no, matwe asan,+Na manu me ho wɔ dɔte ne nsõ mu.”+ 7 Bere a Yehowa kaa nsɛm yi kyerɛɛ Hiob wiei no, Yehowa ka kyerɛɛ Elifas a ofi Teman no sɛ: “Me bo afuw wo ne wo nnamfo baanu no paa,+ efisɛ moanka me ho asɛm a ɛyɛ nokware+ te sɛ m’akoa Hiob. 8 Enti momfa anantwinini ason ne adwennini ason, na monkɔ m’akoa Hiob hɔ, na mommɔ ɔhyew afɔre mma mo ho;+ na m’akoa Hiob bɛbɔ mpae ama mo. Sɛnea ɛte biara metie n’adesrɛ no,* na manhwɛ mo nkwaseasɛm no ho ne mo anni, efisɛ moanka me ho asɛm a ɛyɛ nokware te sɛ m’akoa Hiob.” 9 Enti Elifas a ofi Teman ne Bildad a ofi Suha ne Sofar a ofi Naama no kɔyɛɛ nea Yehowa ka kyerɛɛ wɔn no. Na Yehowa tiee Hiob mpaebɔ no. 10 Bere a Hiob bɔɔ mpae maa ne nnamfo no wiei no,+ Yehowa yii Hiob amanehunu no fii no so,+ na ɔma esii no yiye bio.* Nea na Hiob wɔ kan no, Yehowa bɔɔ ho abien maa no.+ 11 Na ne nua mmarima ne ne nua mmea nyinaa, ne ne nnamfo dedaw nyinaa+ baa ne nkyɛn, na wɔne no bedidii wɔ ne fi. Wɔmaa no hyɛden, na wɔkyekyee ne werɛ wɔ amanehunu a Yehowa maa kwan ma ɛbaa no so no nyinaa ho. Na obiara maa no sika ne sika kɔkɔɔ kawa. 12 Na Yehowa hyiraa Hiob awiei sen ne mfiase,+ na Hiob nyaa nguan 14,000 ne yoma 6,000 ne anantwi 2,000* ne mfurum abere 1,000.+ 13 Afei nso, ɔsan nyaa mma mmarima baason ne mma mmea baasa.+ 14 Ɔfrɛɛ ne babea a odi kan no Yemaima, nea ɔto so abien no Kesia, na ɔfrɛɛ nea ɔto so abiɛsa no Keren-Hapuk. 15 Asaase no nyinaa so no, mmea biara nni hɔ a na wɔn ho yɛ fɛ te sɛ Hiob mma mmea no. Na wɔn papa maa wɔne wɔn nua mmarima no agyapade. 16 Ɛno akyi no, Hiob tenaa ase mfe 140, na ohuu ne mma ne ne mmanana kosii awo ntoatoaso a ɛto so anan so. 17 Hiob nyin kyɛe, na onyaa asetena pa.* Afei owui.\n^ Nt., “Sɛnea ɛte biara mepagyaw n’anim.”\n^ Nt., “Yehowa gyee Hiob fii kyere a na wɔakyere no no mu.”\n^ Nt., “anantwi mpamho 1,000.”\n^ Nt., “Hiob bɔɔ akwakoraa, na odii nna mee.”